7.6% kanak-kanak lengkap divaksinasi, 38.9% terima dos pertama

Jumlah kanak-kanak berumur antara lima hingga 11 tahun yang telah melengkapkan vaksinasi mereka di bawah Program Imunisasi Kanak-Kanak Covid-19 Kebangsaan (PICKids) meningkat kepada 270,282 individu atau 7.6% setakat semalam berbanding 229,615 individu atau 6.5% pada Rabu.Berdasarkan laman web CovidNow, setakat semalam juga seramai 1,380,661 kanak-kanak dalam kumpulan sama atau 38.9% telah menerima sekurang-kurangnya satu dos vaksin.Bagi remaja berumur 12 hingga 17 tahun, seramai 2,867,600 individu atau 92.2% telah lengkap divaksin manakala 2,969,812 atau 95.5% menerima sekurang-kurangnya satu dos vaksin.Sementara itu, seramai 15,959,507 individu dewasa atau 67.8% telah menerima dos penggalak manakala 22,959,889 atau 97.6% telah melengkapkan kedua-dua dos vaksin dan 23,236,544 atau 98.8% menerima sekurang-kurangnya satu dos vaksin.Sebanyak 58,078 dos vaksin Covid-19 harian diberikan semalam melibatkan 8,554 dos pertama, 41,430 dos kedua dan 8,094 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 69,431,570.Sementara itu, menurut portal GitHub KKM, 18 kematian akibat Covid-19 dilaporkan semalam dengan Johor, Kedah dan Perak masing-masing mencatat tiga kes diikuti Negeri Sembilan dan Pahang, masing-masing dua kes.Selain itu, satu kes kematian turut direkodkan di Sabah, Sarawak, Selangor, Terengganu dan Putrajaya.


Pihak berkuasa perlu tegas tangani isu pembaziran makanan

Persatuan Pengguna Pulau Pinang (CAP) menggesa pihak berkuasa agar mencari jalan penyelesaian segera bagi menangani masalah pembaziran makanan yang semakin meningkat  yang telah melanda negara selama bertahun-tahun.
Pembaziran makanan memberikan kesan secara langsung bukan sahaja kepada orang tempatan, tetapi juga secara global di mana ratusan juta orang kini tidak mempunyai makanan untuk dimakan setiap hari.
Program Makanan Sedunia (WFP) baru-baru ini memberi amaran bahawa seramai 828 juta orang tidur dalam keadaan lapar setiap malam manakala bilangan mereka yang menghadapi masalah kekurangan makanan akut telah meningkat daripada 135 juta kepada 345 juta sejak 2019.
Menurut laporan Pertubuhan Bangsa-Bangsa Bersatu (PBB), sejumlah 50 juta orang di 45 negara sedang menghadapi masalah kebuluran di mana beberapa negara membangun di dunia, kebanyakannya di Afrika dan Asia, sedang menuju ke arah kelaparan dan kebuluran besar-besaran.
Di Malaysia, dilaporkan bahawa kira-kira 10% daripada sampah yang kita buang setiap hari adalah makanan yang masih boleh dimakan. Rakyat Malaysia membuang 4,046 tan makanan yang boleh dimakan setiap hari.
Jumlah ini boleh memberi makan kepada tiga juta orang dengan tiga kali makan sehari. Dan ia cukup untuk memenuhi satu setengah kolam renang bersaiz Olimpik.
Menurut pengendali tapak pelupusan sampah SWCorp Malaysia, "Rakyat di Malaysia menjana 17,007 tan sisa makanan sehari pada 2021. Kebanyakannya (76%) tidak boleh dimakan seperti tulang dan kulit buah, manakala baki 24% lagi masih boleh dimakan seperti sisa daging dan sayur-sayuran.”
Adalah tidak wajar untuk begitu banyak makanan dibuang ketika kebuluran meluas dan bekalan makanan yang tidak terjamin semakin meningkat.
Dan ia adalah amalan yang amat memalukan pada masa di mana negara dibelenggu oleh kos sara hidup yang tinggi, dengan kenaikan harga makanan yang memaksa sesetengah pelajar universiti untuk makan hanya sekali sehari, berpuasa dengan kerap dan bertahan dengan sebuku roti selama dua hari.
Walaupun dalam masa yang sukar, orang ramai secara amnya membuang makanan yang boleh dimakan, yang sama sekali tidak boleh diterima.
Pembaziran makanan juga memerlukan kos pelupusan yang tinggi. Kos untuk melupuskan makanan yang dibazirkan oleh setiap isi rumah di Malaysia mencecah kira-kira RM210 sebulan, atau RM2,600 setahun.
Sehubungan itu, CAP menggesa satu langkah segera dan tindakan tegas diambil bagi menyekat amalan yang tidak sihat ini.
Oleh itu, pihak berkuasa hendaklah:
1. Menjalankan kempen pendidikan sifar sisa makanan yang berterusan di seluruh negara untuk mendidik orang ramai dan penjual makanan mengenai pembaziran makanan dan implikasinya. Perkara ini juga perlu dilaksanakan di semua sekolah bagi menyemai kesedaran kepada golongan muda.
2. Memperkenalkan peraturan untuk menghukum restoran dan kedai makan yang membazir makanan.
3. Wujudkan garis panduan kawalan bahagian untuk makanan yang dihidangkan dalam acara rasmi awam dan majlis persendirian.
Perkara yang boleh dilakukan oleh orang ramai:
1. Jangan membeli lebih banyak makanan daripada apa yang anda perlukan, dengan membiarkan buah-buahan dan sayur-sayuran rosak di rumah, atau mengambil bahagian yang lebih besar daripada apa yang anda boleh makan.
2. Pastikan segala lebihan dan sisa makanan adalah untuk kegunaan lain yang baik. Bekukan lebihan makanan sebagai bahan dalam hidangan lain. Jadikan sisa makanan sebagai kompos, ini memberikan nutrien kembali kepada tanah dan dapat mengurangkan jejak karbon anda.
3. Jangan buang buah-buahan dan sayur-sayuran berbentuk ganjil atau lebam, cari cara lain untuk gunakannya dalam jus dan pencuci mulut.
4. Menderma atau berkongsi makanan yang berlebihan.
5. Simpan makanan dengan bijak untuk mengelakkan kerosakan.
6. Ambil bahagian yang lebih kecil di rumah dan kongsi hidangan yang lebih besar ketika makan di luar.
Mohideen Abdul Kader adalah presiden Persatuan Pengguna Pulau Pinang (CAP).
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ketua PBB desak hapus semua bentuk diskriminasi kaum

Setiausaha Agung Pertubuhan Bangsa-Bangsa Bersatu (PBB) António Guterres pada Selasa menggesa masyarakat antarabangsa mengambil tindakan menangani isu perkauman dan menghapuskan segala bentuk diskriminasi kaum.
Guterres membuat kenyataan itu semasa berucap pada Perhimpunan Agung PBB sempena Hari Antarabangsa bagi Penghapusan Diskriminasi Kaum pada 21 Mac, lapor Xinhua.
Diskriminasi kaum adalah antara elemen yang paling merosakkan dan memecahbelahkan masyarakat, bertanggungjawab terhadap kematian dan penderitaan secara besar-besaran, katanya.
Guterres berkata diskriminasi kaum dan warisan kepada perhambaan serta penjajahan terus merosakkan kehidupan, meminggirkan komuniti dan mengehadkan peluang, menghalang berbilion orang daripada mencapai potensi penuh mereka.
"Xenofobia, prasangka dan ucapan kebencian semakin meningkat," kata Guterres.
Beliau menegaskan bahawa selepas peningkatan kesedaran global terhadap perkauman, beberapa negara mengalami tindak balas yang kejam terhadap dasar dan amalan anti-perkauman.
Ketua PBB itu juga menekankan keperluan untuk menangani isu perkauman dalam era digital, sambil menyatakan bahawa pengaruh ketuanan kulit putih mendapat manfaat daripada isu perkauman di platform media sosial, dan algoritma kecerdasan buatan menguatkan dan mendigitalkan diskriminasi kaum.
"Kita perlu menentang trend ini secara tegas dan mengutuk serta menghapuskan diskriminasi kaum dalam semua bentuk.
"Kita mesti mengambil tindakan menangani isu berkenaan di mana sahaja dan pada bila-bila masa, termasuk melalui saluran undang-undang,” katanya.


Venezuela beri tempoh 2 bulan kepada AS untuk mohon ekstradisi Fat Leonard

Mahkamah Venezuela memutuskan untuk memberi kerajaan Amerika Syarikat (AS) tempoh 60 hari untuk memohon ekstradisi ahli perniagaan dalam buruan Malaysia, Leonard Glenn Francis atau dikenali dengan gelaran "Fat Leonard," yang terlibat dalam kes rasuah Tentera Laut AS.
Keputusan mahkamah itu dibuat minggu lalu namun hanya diumumkan pada Rabu oleh wartawan dan media rasmi.
Francis ditahan pada 21 September di lapangan terbang utama Caracas ketika dia bersedia untuk berlepas ke Rusia.
Kerajaan AS sebelum ini telah mengeluarkan permintaan notis merah melalui Interpol untuk penahanannya.
Keputusan mahkamah itu dibuat ketika hubungan tegang antara Washington dan Caracas semakin baik dalam beberapa bulan kebelakangan ini.
Mahkamah berkata ia akan memaklumkan perkara itu kepada AS melalui Kementerian Luar Venezuela, termasuk keputusannya supaya permohonan ekstradisi rasmi difailkan dalam tempoh dua bulan termasuk bukti jenayah yang didakwa terhadap Francis.
Sekiranya pihak berkuasa AS tidak mematuhi syarat tersebut dalam tempoh dua bulan, "pembebasan tanpa had" ahli perniagaan itu akan diberikan, kata mahkamah dalam keputusannya bertarikh 13 Oktober.
Francis tiba di Venezuela dari Mexico melalui Cuba dan merancang untuk pergi ke Rusia, menurut Interpol Venezuela.
Dia dilaporkan menanggalkan gelang pemantauannya dan melarikan diri daripada penahanan rumah di AS menjelang hukuman yang sepatutnya diputuskan pada September lalu.


Saya tak terikat dengan tindakan speaker DUN Perak, kata Azhar Harun

Yang Dipertua Dewan Rakyat Azhar Azizan Harun menegaskan beliau tidak terikat dengan sebarang keputusan yang dibuat pihak lain termasuk Speaker di Dewan Undangan Negeri (DUN) Perak berhubung usul undi percaya atau usul undi tidak percaya.Katanya, beliau tidak mempunyai kuasa menentukan giliran sesuatu usul kerana ia dalam bidang kuasa menteri yang bertanggungjawab dan sebagai speaker Dewan Rakyat beliau terikat dengan peraturan yang juga menjadi konvensyen.“Pertamanya saya tidak tahu bagaimana usul percaya (kepada menteri besar) di DUN Perak ditangani oleh speaker. Saya tidak tahu peraturan mesyuarat mana dan di bawah kuasa apa ia dinaikkan ke nombor satu. Saya tidak tahu.“Kedua, saya tidak terikat dengan apa-apa tindakan speaker lain lebih-lebih lagi speaker DUN kerana saya kurang pasti bagaimana mereka melakukan perkara itu dan saya kurang pasti mengenai peraturan mesyuarat digunakan di setiap DUN.“Ketiga, keputusan saya selama ini yang tidak menaikkan notis usul yang dicadangkan itu di Dewan Rakyat ini, saya bukan buat sesuka hati,” katanya di Dewan Rakyat hari ini.Persoalan ini dibangkitkan RSN Rayer (DAP-Jelutong) agar Azhar mengambil maklum keputusan yang dibuat oleh speaker DUN Perak membenarkan usul percaya dibuat terhadap menteri besar.Sehubungan itu dengan mengambil contoh apa yang berlaku di DUN Perak itu, Rayer bertanya sama ada pembentangan usul undi tidak percaya terhadap perdana menteri juga boleh dilakukan di Dewan Rakyat.Rayer berkata, usul sudah dikemukakan Ahli Parlimen Langkawi Dr Mahathir Mohamad terhadap Perdana Menteri Muhyiddin Yassin.Sebelum ini, Azhar pernah memaklumkan sebarang usul dibuat kepada Dewan Rakyat mengikut peraturan mesyuarat termasuk usul undi tidak percaya, akan dikendalikan mengikut undang-undang sedia ada.“Perlu saya tegaskan bahawa kedudukan usul undi tidak percaya di dalam Peraturan Mesyuarat Dewan Rakyat bukanlah unik kepada sistem yang kita amalkan.“Malah, sistem yang diamalkan di Australia juga hampir serupa dengan amalan kita di mana sesuatu usul undi tidak percaya itu tidak akan dipercepatkan perbahasannya tanpa penerimaan oleh seorang menteri.“Adapun saya ingin tekankan bahawa apa-apa usul yang dibuat dan diberi pemberitahuannya kepada saya ataupun setiausaha Dewan Rakyat mengikut Peraturan Mesyuarat akan saya kendalikan mengikut undang-undang sedia-ada,” katanya dalam satu kenyataan pada 14 Oktober.


Pulau Pinang sedia bekerjasama dengan SPRM untuk tangani rasuah

Kerajaan Pulau Pinang sedia bekerjasama dengan Suruhanjaya Pencegahan Rasuah Malaysia (SPRM) bagi memastikan pegawai yang terlibat dalam sebarang amalan rasuah dikenakan tindakan tegas, kata Ketua Menteri Pulau Pinang Chow Kon Yeow.
Chow berkata kerajaan negeri mengalu-alukan siasatan SPRM terhadap jenayah rasuah yang melibatkan penjawat awam di negeri itu kerana ia selaras dengan prinsip tadbir urus yang baik CAT; yakni kecekapan, akauntabiliti dan ketelusan, yang diamalkan Pulau Pinang sejak 2008.
“Tiada sesiapa pun yang kebal daripada undang-undang; dan penjawat awam sama ada dari pihak berkuasa dan agensi Persekutuan, negeri atau tempatan; sesiapa sahaja yang didapati terlibat menerima rasuah, salah guna kuasa dan membuat tuntutan palsu, perlu disiasat dan didakwa secepat mungkin,” katanya dalam kenyataan hari ini.
Bagaimanapun Chow berkata kerajaan Pulau Pinang mahu supaya SPRM telus dalam mendedahkan jumlah kes yang dibawa ke mahkamah dan jumlah penjawat awam yang didapati bersalah.
“Kami menuntut ketelusan di pihak SPRM kerana kami tidak mahu imej penjawat awam Pulau Pinang dan kerajaan negeri tercemar hanya dengan jumlah aduan yang diterima sejak 2019,” katanya.
Difahamkan Chow berkata demikian sebagai menjawab kenyataan Ketua Pesuruhjaya SPRM Azam Baki semalam yang berkata bahawa kesalahan menerima rasuah, salah guna kuasa dan membuat tuntutan palsu dalam kalangan penjawat awam di Pulau Pinang adalah membimbangkan.
Azam dilaporkan berkata berdasarkan statistik, SPRM menerima 919 aduan mengenai pelanggaran undang-undang berkaitan rasuah di Pulau Pinang sejak 2019 hingga sekarang.


Sorry.


Deretan van jenazah, pemandangan pilu di tanah perkuburan Seksyen 21, Shah Alam

Keadaan di Tanah Perkuburan Islam Seksyen 21, dekat Shah Alam tidak seperti hari biasa apabila deretan van jenazah dilihat keluar masuk ke kawasan tersebut bagi proses pengebumian dipercayai melibatkan jenazah pesakit Covid-19.Suasana pilu dirasai di luar kawasan tanah perkuburan tersebut dengan kedengaran tangisan serta alunan bacaan ayat suci Al-Quran oleh waris-waris jenazah yang setia menunggu sejak 4.30 petang.Deretan enam buah van jenazah yang dipandu petugas kesihatan lengkap berpakaian perlindungan diri (PPE) diiringi anggota polis dilihat tiba di pintu pagar utama tanah perkuburan itu pada 7.40 malam, disusuli ketibaan enam lagi jenazah dibawa oleh pasukan sama pada 9.20 malam.Media difahamkan (dari seorang daripada penggali kubur di tanah perkuburan itu), sejak pagi hingga 5 petang semalam sebanyak 14 jenazah pesakit Covid-19 selesai dikebumikan dengan prosedur operasi standard (SOP) yang ketat.Para wartawan dan jurugambar yang menunggu sejak petang semalam juga tidak dibenarkan masuk ke kawasan tanah perkuburan tersebut.Sementara itu, seorang anak kepada jenazah yang dikebumikan, Irwan Tukiman, 39, berasa terkilan kerana tidak dapat menyempurnakan pengebumian bapanya Tukiman Roslan, 75, yang menghembuskan nafas terakhir di Hospital Tuanku Ampuan Rahimah (HTAR) pada 7.52 pagi, Rabu lepas.“Arwah bapa saya dimasukkan ke hospital sejak 4 Julai lepas akibat komplikasi pernafasan dan kurang tenaga kerana tiada selera makan. Arwah juga mempunyai kencing manis, darah tinggi serta kanser kelenjar air liur tetapi tidak menjalani kimoterapi.“Saya hanya sempat membuat panggilan video dengan arwah sehari sebelum arwah meninggal dan ketika itu bapa boleh duduk dan tidak menunjukkan apa-apa tanda yang dia akan pergi selamanya” katanya kepada pemberita.Irwan berkata 12 ahli keluarganya, termasuk arwah bapanya yang berasal dari Batu 10, Kebun Baru, Telok Panglima Garang, Kuala Langat, dijangkiti Covid-19 dan sebahagian daripada mereka ditempatkan di Pusat Kuarantin dan Rawatan Covid-19 (PKRC) Bersepadu 2.0 di Taman Ekspo Pertanian Malaysia (MAEPS) Serdang manakala arwah ditempatkan di HTAR.Sehingga 12 tengah hari semalam sebanyak 12,541 kes positif harian direkodkan seluruh negara semalam di mana Selangor masih mencatatkan kes tertinggi sebanyak 5,512 kes.Sebanyak 53 kes kematian dicatatkan semalam menjadikan jumlah keseluruhan 2,264 kes kematian di Selangor.


Tiada tanda pandemik Covid akan berakhir, kata WHO

Tiada tanda pandemik Covid-19 akan berakhir, kata ketua Pertubuhan Kesihatan Sedunia pada Selasa, memberi amaran terhadap dakwaan kononnya varian Omicron yang menular pantas adalah bebas risiko.“Masih tidak nampak bilakah pandemik akan berakhir,” kata Tedros Adhanom Ghebreyesus kepada wartawan di ibu pejabat WHO di Geneva.Ketua agensi kesihatan PBB itu memberi amaran supaya tidak mengabaikan bahaya varian Omicron walaupun ia memberikan impak ringan terhadap kesihatan.Varian itu menular pantas di seluruh dunia sejak ia mula dikesan di selatan Afrika pada November.Malahan, Omicron jauh lebih pantas menular daripada varian sebelumnya, namun jangkitannya hanya menyebabkan simptom dan penyakit yang kurang serius.Sifat varian itu mencetuskan perdebatan hangat sama ada virus tersebut kini berada di ambang peralihan fasa pandemik kepada penyakit endemik di mana manusia boleh hidup dengannya – dengan anggapan bahawa bahaya virus itu akan hilang.Namun WHO memberi amaran bahawa catatan rekod berterusan bilangan individu yang dijangkiti virus itu menunjukkan masih ramai yang mengalami sakit tenat akibat Covid sehingga membawa kematian.Naratif yang mengelirukan“Peningkatan kes, tanpa mengira tahap ketenatan akibat varian, telah menyebabkan peningkatan pesakit yang dimasukkan ke hospital dan kematian,” kata pengarah kecemasan WHO Michael Ryan pada sidang media pada Selasa.Tedros turut bersetuju.“Secara purata, Omicron mungkin kurang teruk, namun naratif yang mendakwa ia adalah penyakit ringan adalah mengelirukan,” katanya.“Jangan salah faham: Omicron juga telah menyebabkan kemasukan ke hospital dan kematian, malah kes yang kurang tenat juga turut menyesakkan kemudahan kesihatan.”Beliau berkata terdapat petunjuk bahawa lonjakan kes Covid akibat Omicron mungkin akan memuncak di beberapa negara.Hal ini, katanya, “memberi harapan bahawa gelombang terbaru yang teruk ini dapat diselesaikan, tetapi belum ada negara yang dapat keluar daripada gelombang itu lagi.”Tedros berkata terdapat keperluan mendesak untuk mengurangkan tekanan yang dihadapi sistem kesihatan, terutama di negara yang masih mempunyai liputan vaksinasi yang rendah.“Sekarang bukan masa untuk berputus asa dan mengibarkan bendera putih,” katanya.“Kita masih boleh mengurangkan impak gelombang semasa Covid dengan cara berkongsi dan menggunakan alat kesihatan secara berkesan, selain melaksanakan langkah kesihatan awam dan sosial yang diketahui berkesan.”Covid ragut 45,000 nyawa setiap mingguKetua Teknikal WHO Maria Van Kerkhove bersetuju bahawa kira-kira 45,000 kematian akibat penyakit itu masih didaftarkan di seluruh dunia setiap minggu.“Itu tidak sepatutnya berlaku, kerana kita ada alatan kesihatan,” katanya kepada pemberita.Data menunjukkan bahawa vaksin Covid sedia ada kurang berkesan dalam melindungi diri daripada jangkitan Omicron berbanding varian sebelumnya.Kini, beberapa syarikat farmaseutikal dalam proses menghasilkan vaksin yang menyasarkan varian yang lebih baik, namun WHO berkata usaha itu tidak semestinya menjadi jalan keluar daripada krisis tersebut.Walaupun idea vaksin khusus varian mungkin menarik, ketua saintis WHO Soumya Swaminathan mengingatkan bahawa usaha itu akan mengambil masa beberapa bulan untuk dikembangkan.“Bahayanya ialah anda akan sentiasa cari jalan untuk hadapi varian yang muncul seterusnya.”Oleh itu, menurutnya, pendekatan yang lebih baik adalah membangunkan apa yang dipanggil “vaksin yang menyasarkan pelbagai varian, secara idealnya, kita perlukan vaksin pan-Covid.”Dalam pada itu, WHO menegaskan bahawa vaksin sedia ada masih berfungsi dengan baik untuk melindungi diri daripada jangkitan Covid tenat.“Vaksin mungkin kurang berkesan untuk mencegah jangkitan dan penularan Omicron berbanding varian sebelumnya, tetapi ia masih sangat baik untuk mencegah penyakit serius dan kematian,” kata Tedros.


Perlukah Agong miliki ‘privy council’ untuk nasihat baginda tentang undang-undang?

Saya merujuk kepada berita rencana bertajuk “Agong needs own legal privy council to counter AG” (Agong perlukan privy council sendiri untuk menentang peguam negara) yang disiar oleh The Vibes pada 16 Julai 2021. Ia memetik anggota Dewan Negara Perak, Mohd Annuar Zaini dan “pakar mengenai perkara itu, mulai dari peguam hinggalah kepada  keluarga di-Raja” yang, “mengaku bahawa sudah tiba masanya Yang di-Pertuan Agong mempunyai penasihat undang-undang sendiri untuk menentang peguam negara jika berlaku perselisihan antara Istana Negara dan badan eksekutif yang diketuai oleh Pejabat Perdana Menteri (PMO).”“Ini, kata para pakar, boleh menyebabkan konflik kepentingan bagi peguam negara.“Bercakap kepada The Vibes, Datuk Seri Mohd Annuar Zaini berkata …“Baginda patut mempunyai penasihat bebas kerana peguam negara membawa pandangan pemerintah.“Walaupun pemerintah mempunyai pandangan yang boleh dipersoalkan, peguam negara akan mempertahankan pandangan itu. Peguam yang sama tidak sepatutnya memberi nasihat yang sama kepada entiti yang berbeza.“Raja Thailand mempunyai privy council sendiri yang akan menilai apa yang pemerintah tunjukkan dan menasihati raja. Peranan mereka adalah menasihati raja. Di Perak, kita mempunyai Dewan Negara. Ia setaraf dengan privy council.“Bekas ketua Bernama itu menambah bahawa kerana pertanggungjawaban (accountability) dan tanggungjawab responsibility)  Jabatan Peguam Negara terhadap pentadbiran yang berkuasa, walaupun Yang di-Pertuan Agong percaya bahawa parti pemerintah melakukan kesalahan, peguam negara tetap akan mempertahankan pendirian pemerintah.“Seorang pakar kanan undang-undang, yang meminta tidak disebutkan namanya, sependapat dengan Annuar bahawa kedudukan peguam negara tidak dapat dipertahankan, kerana situasi yang bertentangan akan timbul antara eksekutif politik dan Agong.“Di mana dia (peguam negara) berdiri? Perkata 145 (2) perlembagaan persekutuan menyatakan bahawa tugas peguam negara adalah menasihati Yang di-Pertuan Agong, kabinet dan mana-mana menteri. Bagaimana ia boleh berlaku? Kadang kala, masalahnya adalah antara perdana menteri dan Yang di-Pertuan Agong. ”“Istana Negara mesti mempunyai peguamnya sendiri untuk memberi nasihat mengenai perkara seperti ini,” kata peguam itu.…….“Pakar perundangan (legal eagles) mengatakan terdapat banyak celah (loopholes) dalam perlembagaan yang memihak kepada Jabatan Perdana Menteri yang mesti ditangani untuk memastikan semak dan imbang yang tepat di negara ini.“Sementara itu, seorang anggota keluarga diraja, yang juga meminta untuk tidak disebutkan namanya, mengatakan sebuah privy council diraja untuk Yang di-Pertuan Agong sangat diperlukan.…….“Satu perkara lagi adalah bahawa pelantikan peguam negara harus berada di bawah Suruhanjaya Perkhidmatan Awam untuk pelantikan awam, walaupun ini memerlukan pindaan perlembagaan,” kata keluarga diraja itu, yang merupakan suara utama untuk pemerintahan yang baik dan keutamaan perlembagaan.”Saya tiada masalah jika Yang di-Pertuan Agong hendak mendengar pandangan pakar-pakar undang-undang yang benar-benar bebas dan bukan peguam-peguam aktivis dan pro-pembangkang yang terang-terang telah memberi pandangan menentang pandangan peguam negara dalam sesuatu hal.Tetapi, sama ada kita perlu mengadakan sebuah “privy council” seperti di United Kingdom adalah satu perkara lain. Saya tidak bersetuju dengan alasan yang diberikan: untuk menentang peguam negara. peguam negara adalah penasihat undang-undang Yang di-Pertuan Agong dan juga perdana menteri/Kabinet (Kerajaan). Itu peruntukan oleh Perlembagaan. Yang di-Pertuan Agong, perdana menteri/Kabinet dan peguam negara berada di pihak yang sama: Eksekutif. Tugas peguam negara adalah memberi nasihat undang-undang kepada perdana menteri/Kabinet dan Yang di-Pertuan Agong.Nasihat yang diberi mengenai sesuatu isu adalah nasihat undang-undang. Nasihat yang diberi kepada perdana menteri/Kabinet dan Yang di-Pertuan Agong semestinyalah nasihat yang sama. Takkanlah, untuk mengambil hati perdana menteri/Kabinet, peguam negara akan memberi nasihat yang berlainan kepada perdana menteri/Kabinet dan untuk mengambil hati Yang di-Pertuan Agong, beliau akan memberi nasihat yang berlainan kepada Yang di-Pertuan Agong. Oleh sebab peguam negara memberi nasihat yang sama, di manakah akan timbul conflict of interest?  Mungkin satu pihak atau kedua-dua pihak bersetuju atau tidak bersetuju dengan pandangan itu, oleh sebab peguam negara adalah penasihat rasmi mereka, mereka sepatutnya menerimanya. Jika beliau tidak competent, Yang di-Pertuan Agong, atas nasihat perdana menteri, boleh menamatkan perkhidmatannya. Ini pernah berlaku, walaupun atas alasan yang berbeza.Maka hujah bahawa Perkara 145(2) Perlembagaan menyebabkan conflict of interest kepada peguam negara di mana Yang di-Pertuan Agong tidak bersetuju dengan pandangan peguam negara itu tidak betul. Kesilapan itu bermula apabila pakar-pakar yang takut nama mereka diketahui itu membuat anggapan bahawa peguam negara menerima pendapat undang-undang itu daripada perdana menteri/Kabinet dan membawanya kepada Yang di-Pertuan Agong dan akan mempertahankannya walaupun ia boleh dipersoalkan.DS Annuar Zaini dan pakar-pakar undang-undang itu membuat anggapan bahawa peguam negara menerima nasihat undang-undang daripada perdana menteri/Kabinet dan membawanya kepada Yang di-Pertuan Agong. Ini sangat tidak munasabah. Lebih teruk lagi DS Zaini mengatakan “walaupun Yang di-Pertuan Agong percaya bahawa parti pemerintah melakukan kesalahan, peguam negara tetap akan mempertahankan pendirian pemerintah.” Ini satu kenyataan yang sangat tidak berasas.Ia memberi gambaran seolah-olah peguam negara adalah tidak profesional, tidak berpendirian, tidak ada self-respect, senantiasa menurut kata Perdana Menteri/Kabinet. Kita tidak perlu pergi jauh. Mengapa Tan Sri Abdul Gani Patail ditamatkan perkhidmatannya sebagai peguam negara dan pendakwa raya oleh Yang di-Pertuan Agong atas nasihat perdana menteri?Kenyataan DS Annuar Zaini bahawa “Peguam yang sama tidak sepatutmya memberi nasihat yang sama kepada entiti yang berbeza” (“The same lawyer should not be giving the same advice to a different entity.”) adalah amat pelik. Jika itulah yang beliau maksudkan dan ia dilaporkan dengan betul, ia bererti peguam negara hendaklah, dalam isu yang sama, memberi nasihat yang berlainan kepada perdana menteri/Kabinet dan kepada Yang di-Pertuan Agong. Dalam kata-kata lain, beliau hendaklah berbohong kepada satu pihak. Jika beliau bermaksud peguam yang sama tidak sepatutmya memberi nasihat mengenai isu yang sama kepada entiti yang berbeza pun, ia amat tidak munasabah. Setiap peguam melakukannya sepanjang masa. Apa salahnya?Orang-orang yang membuat cadangan ini meminjam kata-kata privy council daripada institusi privy council di United Kingdom. Sebelum mencadangkan institusi yang serupa diadakan di sini, kita perlu mengkaji sejarah, keadaan di sekeliling penubuhannya, bidangkuasanya, jangan lupa bahawa United Kingdom tidak mempunyai perlembagaan bertulis dan saya percaya (saya sedia dibetulkan) tidak ada peruntukan dalam mana-mana undang-undang di negara itu yang mengatakan bahawa peguam negara adalah penasihat kepada King atau Queen. Hanya kerana United Kingdom mempunyai privy council tidak bererti institusi yang sama sesuai di negara ini.Demikian juga, oleh sebab Thailand mempunyai privy council bukanlah alasan yang cukup bagi kita menirunya. Kita tidak tahu peruntukan perlembagaannya, bagaimana sistem keperlembagaannya dan bagaimana ia beroperasi. Yang kita tahu ialah, apabila berlaku rampasan kuasa atau pertukaran kerajaan, perlembagaan akan  diganti.Perlembagaan kita telah digubal oleh hakim-hakim dari negara-negara Komanwel, tiga daripadanya hakim-hakim kanan dari United Kingdom. Mereka tentu arif mengenai peranan privy council di United Kingdom. Tetapi, mereka tidak memilih untuk mengadakan privy council untuk menasihat Yang di-Pertuan Agong. Sebaliknya, mereka memilih peruntukan yang lebih mudah beroperasi bersesuaian dengan peruntukan-peruntukan Perlembagaan kita. Ia telah beroperasi dengan baiknya selama lebih daripada setengah abad. Isu deklarasi darurat dan pemanggilan persidangan Parlimen yang dikatakan menimbulkan perbalahan itu pun tidak menjadi isu lagi: darurat masih berjalan. Parlimen telah ditetapkan untuk bersidang mulai 26 Julai hingga 2 Ogos 2021.DS Zaini juga menyebut bahawa negeri Perak mempunyai Dewan Negara yang menyerupai privy council di United Kingdom. Saya tidak akan berhujah di sini sama ada Dewan Negara Perak serupa dengan privy council di United Kingdom atau tidak. Isunya ialah sama ada Sultan Perak menerima nasihat undang-undang daripada Penasihat Undang-Undang atau daripada Dewan Negara.Kajian terhad saya menunjukkan Perkara 57, Perlembagaan Negeri Perak memperuntukkan:“57  Establishment of Dewan Negara”The Dewan Negara is hereby established to aid and advise the Sovereign in the exercise of His functions as provided in this Part.”(“Dewan Negara dengan ini ditubuhkan untuk membantu dan menasihat Sultan dalam menjalankan tugas-tugas Baginda seperti yang diperuntukkan dalam Bahagian ini.” – Terjemahan saya)Tidak pula diperuntukkan satu persatu apakah bidang kuasa Dewan Negara itu. Yang jelas tidak ada peruntukan yang mengatakan Dewan Negara akan memberi nasihat undang-undang kepada DYMM Sultan.Sebaliknya Perkara 36C (2) memperuntukkan:“(b) The State Legal Adviser shall advise on legal matters referred to him by His Royal Highness or the State Government.”((b) Penasihat Undang-Undang Negeri hendaklah menasihat mengenai hal-hal undang-undang yang dirujuk kepadanya oleh DYMM Sultan atau Kerajaan Negeri.” (Terjemahan saya.)Saya pernah menjadi penasihat undang-undang Perak semasa DYMM Sultan Azlan n Muhibbuddin Shah mula menjadi Sultan. Baginda kerapkali, kadang-kadang di waktu malam, memanggil saya untuk berbincang mengenai sesuatu isu undang-undang. Tidak pernah sekali pun saya terdengar Baginda meminta nasihat undang-undang daripada Dewan Negara.Kepada legal eagles yang mencadangkan pindaan kepada Perlembagaan yang menurut mereka “terdapat banyak celah (loopholes) … yang memihak kepada Jabatan Perdana Menteri” eloklah mereka keluar daripada persembunyian dan kemukakan cadangan pindaan mereka supaya kita dapat sama-sama menelitinya.Berita rencana itu juga memetik seorang keluarga diraja yang disebut sebagai “suara utama untuk pemerintahan yang baik dan keutamaan perlembagaan” tetapi peliknya tidak mahu namanya disebut yang mengatakan “bahawa pelantikan peguam negara sepatutnya terletak di bawah Suruhanjaya Perkhidmatan Awam” (“AG’s appointment should come under the Public Services Commission.”) Saya kurang faham apa yang dimaksudkannya.Pertama, perlu dibetulkan bahawa Suruhanjaya yang berkenaan ialah Suruhanjaya Perkhidmatan Kehakiman dan Perundangan. Kedua, jika Suruhanjaya tersebut yang melantik, ia bererti hanya pegawai-pegawai kehakiman dan perundangan sahajalah yang boleh dilantik menjadi peguam negara. Peguam swasta, seperti Tommy Thomas, tidak layak untuk dilantik. Cadangan itu serupa dengan peruntukan asal Perlembagaan. Ia dipinda apabila Malaysia ditubuh. Berdasarkan prestasi peguam negara pertama yang dilantik dari kalangan peguam swasta oleh kerajaan Pakatan Harapan, saya bersetuju dengan cadangan itu.KesimpulanTidak ada masalah jika Yang di-Pertuan Agong hendak mendapat pandangan undang-undang mengenai sesuatu isu daripada seseorang selain daripada peguam negara. Tetapi, sama ada terdapat keperluan untuk mengadakan sebuah privy council seperti di United Kingdom adalah satu perkara lain.Tiga daripada lima orang penggubal Perlembagaan Persekutuan, adalah hakim-hakim kanan United Kingdom, yang arif mengenai fungsi privy council United Kingdom telah tidak memilih untuk menubuh sebuah privy council untuk menasihati Yang di-Pertuan Agong. Sebaliknya mereka memilih peguam negara untuk memberi nasihat undang-undang kepada Perdana Menteri/Kabinet dan Yang di-Pertuan Agong. Mereka tentu tahu apa yang mereka lakukan. Ia telah berjalan dengan baik selama lebih setengah abad.Hanya pada kebelakangan ini, apabila pembangkang dan NGO-NGO yang tidak bersetuju dengan pandangan yang diberi oleh peguam negara dalam dua perkara (darurat dan pemanggilan persidangan Parliman), maka isu itu diperbesarkan. Berita rencana dalam The Vibes itu meletakkan Yang di-Pertuan Agong di satu pihak dan perdana menteri/Kabinet dan peguam negara di satu pihak lain, seolah-olah hendak melaga-lagakan mereka. Pada hal, dua perkara yang dikatakan menimbulkan isu itu pun tidak menjadi isu lagi. Darurat masih berkuatkuasa dan persidangan Parlimen telah dipanggil.Alasan-alasan yang diberi amat tidak munasabah. Tidak ada conflict of interest kerana dalam isu yang sama, peguam negara memberi nasihat yang sama kepada Yang di-Pertuan Agong dan perdana menteri/Kabinet. Orang-orang yang dipetik pandangan mereka oleh The Vibes silap membuat anggapan bahawa peguam negara menerima nasihat undang-undang daripada perdana menteri/Kabinet dan membawanya kepada Yang di-Pertuan Agong dan akan mempertahankannya walaupun ia boleh dipertikaikan.Mereka juga merendahkan kredibiliti peguam negara dengan menggambarkan peguam negara sebagai senantiasa mengangguk kepada perdana menteri/Kabinet mengenai isu undang-undang, pada hal yang memberi nasihat kepada perdana menteri/Kabinet adalah peguam negara.Pakar-pakar undang-undang dan legal eagles yang bercakap sambil bersembunyi itu eloklah keluar ke hadapan dan mengemukakan cadangan bertulis mereka disokong dengan hujah-hujah mereka supaya kita sama-sama dapat mengkajinya.Abdul Hamid Mohamad adalah bekas ketua hakim negara.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Penahanan saya bermotif dendam, kata bekas peguam Sultan Johor

Bekas peguam kepada Sultan Johor Kamal Hisham Jaafar berkata penahanannya oleh sepasukan polis baru-baru ini bermotifkan dendam, namun menolak penglibatan secara langsung oleh Sultan Ibrahim Sultan Iskandar.Bercakap kepada MalaysiaNow, Kamal berkata ia mungkin membabitkan pihak-pihak yang rapat dengan Sultan Ibrahim yang kurang senang dengan kehidupannya yang kini bebas selepas kesnya digugurkan mahkamah beberapa tahun lalu.“Orang-orang sekeliling Sultan tengok saya hidup sudah okay.. nampak tiada apa. Semasa kes saya berjalan dahulu, Sultan sentiasa panggil mereka untuk dapatkan perkembangan. Apabila sudah tiada apa-apa, mereka jadi kurang penting.“Saya rasa Sultan tak terlibat, saya terlalu ‘kecil’ untuk diperlaku sebegitu oleh Sultan,” katanya ketika dihubungi MalaysiaNow hari ini.Kamal memfailkan notis tuntutan saman fitnah sebanyak RM50 juta terhadap Ketua Polis Johor, Ayob Khan Mydin Pitchay.Notis guaman tersebut diserahkan oleh Tetuan Kamal Hisham & Associates kepada Ayob Khan semalam di Ibu Pejabat Kontinjen Polis Diraja Malaysia Johor Bahru.Ayob pada satu sidang akhbar memaklumkan Polis Johor menahan seorang peguam yang menyamar sebagai peguam istana diraja Johor pada Khamis lalu, susulan laporan polis yang dibuat pada 31 Mac 2011.Menurut Ayob, semakan lanjut mendapati suspek mempunyai 17 kes lampau berkaitan pecah amanah jenayah, pengubahan wang haram dan akta syarikat.Mengenai dakwaan Ayob, Kamal melahirkan rasa kecewa terhadap ketua polis Johor itu kerana didakwanya tidak melakukan semakan.“Pegawai polis boleh semak sistem polis. Kalau ada rekod jenayah, dah lama lesen peguam saya ditamat. Saya tidak mempunyai sebarang rekod jenayah. Pasport saya masih sah dan Majlis Peguam tak pernah batalkan lesen saya,” katanya.Kamal turut menjelaskan tidak pernah menyamar sebagai peguam diraja Johor.“Saya juga tidak pernah disabitkan dengan pertuduhan jenayah. Kes saya digugurkan oleh mahkamah,” katanya.Katanya, saman terhadap ketua polis Johor itu juga dilakukan kerana ingin menjaga nama baik perniagaannya.“Saya boleh rugi banyak. Bila jadi macam ini, hendak ambil pinjaman pun sangkut, saya juga kilang kecil dan sederhana selain business francais.“Saya tak faham apa niat Ayob. Saya nak mula hidup baru,” katanya.Dalam satu kenyataan bulan lepas, Kamal berkata kes terbaru yang dipertuduhkan ke atas dirinya di Mahkamah Sesyen Shah Alam adalah satu pertuduhan yang bersifat “malicious prosecution” dan berniat jahat kerana tiada salah laku jenayah dalam kes itu.“Kes ini pernah disiasat pada tahun 2011 dan telah dikategorikan sebagai ‘No Further Action’.” menurut kenyataan itu.Pada 2018, mahkamah sesyen di Johor Bahru mengenakan denda RM30,000 terhadap Kamal setelah peguam itu mengaku bersalah terhadap satu pertuduhan di bawah Akta Syarikat 1965.Dia diberikan tawaran oleh pihak pendakwaan mengikut Seksyen 171A Kanun Prosedur Jenayah untuk mengaku salah bagi satu pertuduhan yang hukumannya paling minimum iaitu denda dan tiada rekod jenayah.Sebelum itu, Sultan Ibrahim pada Jun tahun sama bersetuju memaafkan Kamal daripada segala perbuatan, persuratan, perlakuan dan tindakan yang dibuat sama ada dengan sengaja atau tidak sengaja terhadapnya.Kamal ditahan reman pada September 2015 atas kes penipuan selepas dilaporkan berpindah ke Dubai, Emiriah Arab Bersatu.Dia ditahan reman selama hampir tiga tahun, sekali gus mencatat rekod tahanan reman paling lama dalam sejarah Malaysia.Kamal berkata, hubungannya dengan kerabat diraja Johor mula keruh selepas  kemangkatan Sultan Johor terdahulu, Sultan Iskandar.Difahamkan, ia membabitkan isu pembahagian harta.


Kerajaan ingin beri kuasa kepada anak muda dengan pelaksanaan Undi 18, kata PM

Kerajaan ingin memberikan kuasa yang besar kepada anak muda di negara ini, justeru itu kerajaan memberi taruhan kepada Undi 18, kata Perdana Menteri Ismail Sabri Yaakob.Beliau berkata pelaksanaan Undi 18 itu membuktikan keyakinan kerajaan kepada anak muda dalam menyertai proses pembangunan negara.Ismail yang mengadakan perjumpaan dengan perwakilan Majlis Perundingan Pelajar Kebangsaan (MPPK) berkata beliau telah berkongsi pandangan serta pelan tindakan untuk penambahbaikan.“Alhamdulillah, banyak input menarik yang telah saya terima hari ini terutama yang diutarakan oleh Presiden MPPK Amir Asyraf sendiri.“Insya-Allah, kerajaan sentiasa terbuka untuk mendengar pandangan daripada anak muda,” katanya menerusi perkongsian di laman Facebook semalam.Turut hadir pada perjumpaan itu Menteri Pengajian Tinggi Noraini Ahmad.Ismail berkata MPPK, yang kini dianggotai 41 pemimpin pelajar mewakili 41 universiti di seluruh negara, bukanlah sekadar simbol kepada kesatuan pelajar institusi pengajian tinggi malah memainkan peranan penting dalam membuka ruang dan mewujudkan komunikasi dua hala antara pelajar dan kerajaan.Beliau yang pernah menjadi Presiden Majlis Perwakilan Pelajar Universiti Malaya sesi 1982/1983 percaya akan ada antara anak muda yang ditemuinya hari ini menjadi pemimpin besar negara suatu hari nanti.Sebelum ini, Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar memaklumkan kerajaan memutuskan untuk melaksanakan Undi 18 dan pendaftaran pemilih secara automatik selewat-lewatnya pada 31 Disember tahun ini seperti yang diperintahkan oleh Mahkamah Tinggi Kuching.


Peruncit tempatan sekali lagi jadi pembeli bersih, catat RM135.1 juta pelaburan

Peruncit tempatan kembali sebagai pembeli bersih sekali lagi dengan merekodkan sejumlah RM135.1 juta untuk minggu berakhir 27 Mei berikutan jualan bersih oleh kedua-dua institusi tempatan dan pelabur asing, kata MIDF Amanah Investment Bank Bhd (MIDF Research).Dalam laporan aliran dana mingguannya hari ini, firma penyelidikan itu berkata sebelum ini peruncit tempatan merupakan pembeli bersih tunggal untuk minggu berakhir 15 April 2022.Ia berkata pelabur asing terus menjadi penjual bersih selepas menjadi pembeli bersih selama dua minggu dengan aliran keluar bersih sebanyak -RM83 juta, manakala institusi tempatan kekal sebagai penjual bersih untuk minggu ketiga berturut-turut, mencatatkan sejumlah -RM52.1 juta.“Sehingga kini, dana antarabangsa telah menjadi pembeli bersih selama 16 dari 21 minggu tahun 2022, dengan jumlah aliran masuk bersih RM6.92 bilion. Mereka adalah penjual bersih pada hari Isnin dan Selasa dengan merekodkad sebanyak RM199 juta sebelum bertukar menjadi pembeli bersih bermula Rabu hingga Jumaat berjumlah RM116 juta,” katanya.Sementara itu, ia berkata institusi tempatan adalah penjual bersih sepanjang minggu kecuali pada hari Selasa, menyaksikan mereka membeli bernilai sehingga RM87.1 juta dan aliran keluar paling ketara dicatatkan mereka ialah pada hari Jumaat sebanyak -RM77.6 juta.“Mereka telah menjadi penjual bersih selama 18 dari 21 minggu tahun ini. Sehingga kini, mereka telah menjual -RM8.16 bilion ekuiti,” katanya.Menurut MIDF Research, peruncit tempatan merupakan pembeli bersih setiap hari dalam seminggu kecuali pada hari Rabu, menjual hanya -RM260,000 ekuiti sementara belian bersih paling kukuh direkodkan pada Selasa bernilai RM75.9 juta.“Setakat tahun ini, peruncit tempatan telah menjadi pembeli bersih, mencatatkan RM1.24 bilion,” katanya.Dari segi penyertaan, ia berkata semua kelas pelabur menyaksikan penurunan untuk minggu itu.“Pelabur asing menyaksikan penurunan purata nilai dagangan harian (ADTV) sebanyak 19.7 peratus, manakala peruncit tempatan dan institusi tempatan mencatat penurunan masing-masing sebanyak -6.5 peratus dan -17.5 peratus dalam ADTV,” tambahnya.MIDF Research turut memaklumkan bahawa Sime Darby Plantation Bhd merekodkan aliran masuk wang bersih tertinggi iaitu RM2.68 juta minggu lepas manakala Dialog Group Bhd pula menyaksikan aliran keluar wang bersih terbesar sebanyak -RM6.44 juta.


Ibu rayu selamatkan Nagaenthran dari tali gantung

“Nagaenthran. Selamatkan dia. Baru hati senang. Minta maaf dia sudah salah. Semua orang tolong.”Itulah kata-kata daripada seorang ibu, Panchalai Supermaniam yang merayu agar anaknya warga Malaysia Nagaenthran K Dharmalingam diselamatkan daripada hukuman gantung di Singapura pada minggu depan.Video pendek oleh pertubuhan hak asasi manusia, Reprieve, itu telah disiarkan oleh peguam Singapura M Ravi di hantaran Facebooknya.“Baru sahaja menerima berita yang menyayat hati bahawa Nagaentran akan dihukum gantung pada Rabu depan,” katanya dalam satu lagi catatan sebelum ini.Mahkamah Rayuan Singapura pada 29 Mac telah menolak permohonan terakhir Nagaenthran terhadap pelaksanaan hukuman.Ravi telah memberikan bantuan teknikal kepada peguam Nagaentran, Violet Netto.Nagaenthran berasal dari Perak, dijatuhi hukuman mati oleh Mahkamah Tinggi Singapura pada 2010 atas kesalahan menyeludup 42.72 gram dadah jenis diamorphine.Peguam Nagaenthran mendakwa anak guamnya kurang upaya daripada segi intelek.Nagaenthran, dijadualkan menjalani hukuman itu pada 10 November 2021, tetapi mendapat perintah penangguhan sementara pada 9 Nov selepas mahkamah dimaklumkan dia didapati positif Covid-19 ketika hadir mengemukakan rayuan terakhirnya.


Penganjur program buka puasa RTM nafi dakwaan langgar SOP

Penganjur program buka puasa Radio Televisyen Malaysia (RTM) menafikan dakwaan tidak mematuhi prosedur operasi standard (SOP) Covid-19 ketika gambar-gambar persiapan majlis itu tersebar di media sosial menyaksikan petugas-petugas tidak melakukan penjarakan fizikal dan tidak memakai pelitup muka.Timbalan Pengarah Berita TV RTM Md Shahri Saripan turut menafikan dakwaan membawa petugas-petugas RTM dari Johor untuk membantu persiapan program “Majlis Khatam Al-Quran dan Rewang Iftar BES” yang diadakan di Angkasapuri di Kuala Lumpur hari ini.“Kami pakai mask dan kerap sanitasi tangan. Kami masak untuk kami (staf RTM) sahaja, untuk sediakan buka puasa untuk yang bekerja lintas langsung di sini,” katanya kepada MalaysiaNow.Percubaan MalaysiaNow untuk menghubungi Ketua Pengarah Penyiaran Ruzain Idris masih belum berjaya.Semalam, seorang pengguna Facebook memuat naik perkongsian mengatakan petugas RTM Johor dibawa ke Kuala Lumpur untuk membantu penganjuran program hari ini.Dia turut memuat naik gambar petugas-petugas RTM tidak mematuhi penjarakan fizikal satu meter dan tidak memakai pelitup muka dengan betul.Bagaimanapun Shahri berkata, program itu hanya melibatkan kurang daripada 40 orang staf RTM dan dianjurkan bertujuan untuk mengagihkan bubur lambuk kepada petugas yang bekerja sehingga waktu berbuka puasa.


Lepas Parlimen dibubar, Ismail cuma naib presiden Umno

Jika Pilihan Raya Umum ke-15 (PRU15) lambat diadakan, Presiden Umno Ahmad Zahid Hamidi menjangkakan Barisan Nasional (BN) akan kalah.
Mengapa?
Jika PRU15 diadakan secepat mungkin, mengapa pula Zahid terasa Umno-BN akan menang?
Menang dalam kata Zahid, apakah ini bermaksud PRU15 ini Umno-BN akan dapat memenangi 112 kerusi secara sendiri jika diawalkan?
Umno-BN tidak mungkin akan memenangi melebihi 112 kerusi Parlimen pada PRU15, meskipun diawalkan ataupun dilewatkan.
Umno-BN mungkin memenangi kerusi terbanyak, tak kiralah bila PRU15 diadakan.
Umno-BN hanya akan membentuk kerajaan dengan mewujudkan pakatan politik baru selepas PRU15 jika mereka bertegas bertanding bersendirian.
Siapa yang bakal menjadi kawan Umno-BN masih tidak diketahui.
Pada pandangan Umno-BN, keyakinan membentuk kerajaan persekutuan selepas PRU15 mungkin berdasarkan dominasi Gabungan Parti Sarawak (GPS) di Sarawak.
Akan tetapi, apakah GPS akan sudi bekerjasama dengan Umno-BN yang kuat seperti dulu, dan kembali ke zaman dahulu di mana mereka hanya menjadi “pak angguk”?
Jika Zahid melahirkan kebimbangan terhadap nasib Umno-BN jika PRU15 dilambatkan, Perdana Menteri Ismail Sabri Yaakob pula menzahirkan kebimbangan sekiranya tiada parti yang mendominasi kerusi Parlimen yang dipertandingkan pada PRU15 nanti.
Perkara ini menyebabkan Zahid terus menyampuk dengan memberikan amaran kepada pihak yang cuba menggunakan alasan takut Parlimen tergantung bagi menghalang PRU15.
Apa untungnya Parlimen tergantung bagi Umno-BN?
Peliknya, mengapa Zahid tidak pula risau perkara ini terjadi?
Mungkin beliau sudah ada pelan seterusnya.
Ismail semestinya risau kerana Parlimen tergantung itu mungkin adalah titik noktah kepada jawatan perdana menteri yang disandangnya.
Ini kerana realitinya, setelah Parlimen dibubarkan, Ismail akan hilang kuasa sebagai perdana menteri.
Beliau cumalah seorang naib presiden Umno dan pemangku perdana menteri.
Yang berkuasa ketika itu adalah presiden Umno.
Zahid akan berkuasa sepenuhnya menentukan watikah calon mana yang perlu ditandatangani.
Semakin awal Parlimen dibubarkan, semakin awal Ismail akan kehilangan kuasa - segala kuasa termasuk kuasa rundingan.
Bila PRU15 perlu diadakan?
Ia hanya akan diadakan apabila Ismail merasa yakin beliau dapat kembali menjadi perdana menteri.
Beliau sedar, bila pun PRU15, Umno-BN akan kekal mendapat kerusi terbesar tapi tidak dapat membentuk kerajaan persekutuan secara bersendirian.
Umno-BN memerlukan parti politik lain.
Dan percaturan ini perlu diselesaikan jika Ismail ingin kekal menjadi perdana menteri.
Situasi beliau amat berbeza dengan Zahid.
Ketidaktentuan selepas PRU15 adalah satu peluang untuk berunding bagi mendapatkan apa yang dihajat.


Unicef seru giatkan usaha lindung kanak-kanak daripada bencana iklim

Sekurang-kurangnya 27.7 juta kanak-kanak terjejas tahun ini disebabkan kejadian banjir dan bencana di 27 negara di seluruh dunia akibat perubahan iklim, menurut Tabung Kanak-Kanak Pertubuhan Bangsa-Bangsa Bersatu (Unicef) pada Selasa.
Kanak-kanak itu terdedah kepada pelbagai ancaman termasuk kematian akibat lemas, wabak penyakit, kekurangan air minum bersih, kekurangan zat makanan, gangguan dalam pembelajaran dan keganasan, lapor Xinhua memetik kenyataan pertubuhan itu.
Semasa menghadiri Persidangan Iklim Pertubuhan Bangsa-Bangsa Bersatu (COP27) di Sharm el-Sheikh, Mesir, pengarah komunikasi dan advokasi global di Unicef, Paloma Escudero memberitahu media melalui pautan video bahawa beliau sedang bekerjasama dengan aktivis iklim belia dari seluruh dunia untuk memberi tumpuan kepada kesan krisis iklim terhadap kanak-kanak.
Di Pakistan, kejadian banjir baru-baru ini yang disifatkan terburuk dalam tempoh 100 tahun telah mengorbankan sekurang-kurangnya 615 kanak-kanak dan menyebabkan 10 juta kanak-kanak memerlukan bantuan segera untuk menyelamatkan nyawa, katanya.
Hampir 1.6 juta kanak-kanak di kawasan banjir di Pakistan mungkin mengalami kekurangan zat makanan akut yang teruk.
"Seseorang perlu berada di Pakistan untuk memahami skop kemusnahan.
“Di Afrika juga, kanak-kanak terpaksa berdepan bencana iklim,” kata Escudero.
Beliau menggesa pemimpin politik dan ahli perniagaan di seluruh dunia mengambil tindakan segera bagi melindungi kanak-kanak daripada bencana iklim dengan menyesuaikan perkhidmatan sosial kritikal seperti diharapkan serta mengajar kanak-kanak cara bertindak balas terhadap bencana melalui kemahiran lestari untuk masa hadapan.
"Pada 2021, negara-negara maju berjanji untuk menggandakan sokongan penyesuaian kepada AS$40 bilion setahun menjelang 2025.
“Pada COP27, mereka perlu membentangkan pelan hala tuju yang boleh dipercayai dan pencapaian yang jelas tentang bagaimana ini akan dibiayai, sebagai langkah ke arah penyaluran sekurang-kurangnya AS$300 bilion setahun bagi tujuan penyesuaian menjelang 2030," kata Escudero.


Azlinda Azman dilantik ketua pengarah pendidikan tinggi

Azlinda Azman dilantik sebagai ketua pengarah pendidikan tinggi yang baharu berkuat kuasa hari ini hingga 30 Mei 2025, demikian umum Kementerian Pendidikan Tinggi (KPT) hari ini.
Azlinda, 55, yang sebelum ini merupakan Timbalan Naib Canselor Hal Ehwal Pembangunan Pelajar dan Alumni (HEPA) Universiti Sains Malaysia (USM), menggantikan Husaini Omar yang bersara wajib pada 10 Mac lepas.
KPT dalam kenyataan hari ini berkata Azlinda merupakan seorang ahli akademik dan penyelidik yang disegani terutama dalam bidang kerja sosial di peringkat kebangsaan dan antarabangsa.
Pengerusi Jawatankuasa Majlis Bersama Kebangsaan Pendidikan Kerja Sosial Malaysia dan juga Konvenor Kumpulan Tindakan dan Penyelidikan AIDS (AARG), USM sejak 2011 itu pernah dianugerahkan Ikon Akademik Kerja Sosial oleh Kementerian Pembangunan Wanita, Keluarga dan Masyarakat pada 2021.
Azlinda juga adalah antara segelintir individu yang terpilih dan dianugerahkan Biasiswa Fulbright untuk melanjutkan pengajian ke peringkat kedoktoran dalam Kerja Sosial Klinikal di New York University (NYU), Amerika Syarikat.
"Dengan rekod kepimpinan dan pencapaian pendidikan yang cemerlang, kementerian yakin bahawa pelantikan Azlinda berupaya melonjak prestasi Jabatan Pendidikan Tinggi ke tahap yang lebih tinggi dan turut memperkasa ekosistem pendidikan tinggi berpaksikan kecemerlangan," menurut KPT.


Malaysia cari solusi holistik perangi perhambaan moden, kata Hamzah

Malaysia komited untuk terus memerangi perhambaan moden secara holistik agar mangsanya dapat dilindungi, kata Menteri Dalam Negeri Hamzah Zainuddin.Beliau berkata fokus kerajaan bukan semata-mata untuk mengurus kemasukan pekerja asing tetapi melihat kaedah berkesan untuk mengurangkan masalah pemerdagangan manusia dan buruh paksa.“Jadi sebab itu saya hadir bersama tokoh-tokoh dari negara kita. Saya bawa mereka untuk selesaikan masalah perundangan dalam waktu sama mahu maklumkan apa yang kita lakukan,” katanya.Hamzah berkata demikian di majlis makan malam bersama lebih 100 diaspora Malaysia pada Isnin sempena lawatan kerjanya.Beliau diiringi Kuasa Usaha Kedutaan Malaysia di Indonesia Adlan Mohd Shaffieq, Ketua Polis Negara Acryl Sani Abdullah Sani dan Ketua Pengarah Imigresen Khairul Dzaimee Daud.Hamzah turut menjelaskan pemerdagangan manusia dan buruh paksa merupakan isu rentas sempadan yang berlaku di kebanyakkan negara sama ada negara maju atau membangun.Bagimanapun, perkara ini masih belum dapat diselesaikan meskipun terdapat pelbagai undang-undang yang digubal Pertubuhan Buruh Antarabangsa (ILO).Dalam perkembangan lain, Hamzah berkata kerajaan sedang memperbaharui pengurusan pekerja asing dengan memperkenalkan sistem e-locker dan menubuhkan Pasukan Nukleus Single Border Agency untuk memantapkan kawalan pintu-pintu masuk negara.Program Malaysia My Second Home atau MM2H turut ditambahbaik untuk memastikan hanya warga asing yang berkualiti layak menikmati kemudahan itu.“Kami akan berusaha sehabis baik untuk memperbetulkan masalah-masalah sempadan negara,” tegas Hamzah.Dalam rangka lawatannya, Hamzah telah mengadakan pertemuan dengan rakan sejawat Indonesia, Muhammad Tito Karnavian dan Menteri Kelautan dan Perikanan, Sakti Wahyu Trenggono.Beliau berkata Malaysia dan Indonesia bersepakat membanteras penangkapan ikan secara haram di sempadan perairan kedua negara melalui rondaan bersama.“Operasi yang dilakukan bukan untuk mencegah nelayan negara lain, tetapi nelayan dari negara kita sendiri yang tidak mahu mengikuti undang-undang,” katanya.


Gangguan bekalan air sekurang-kurangnya 4 hari, kata Air Selangor

Hampir 1.2 juta pengguna di Lembah Klang akan mengalami gangguan bekalan air sekurang-kurangnya selama empat hari disebabkan pencemaran yang memaksa penutupan empat loji rawatan air di Selangor.Ketua Pegawai Eksekutif Air Selangor Suhaimi Kamaralzaman berkata tahap pencemaran loji sepatutnya berada pada had bau (TON) 0 sebelum ia selamat untuk digunakan.“Tahap pencemaran air sekarang berada pada tahap 1 TON, yang mana masih tidak selamat,” katanya pada sidang media di Kuala Lumpur, hari ini.“Loji Rawatan Air (LRA) Rantau Panjang dan Sungai Selangor Fasa 1, 2 dan 3 belum dapat beroperasi jika bacaan 0 TON diperoleh tiga kali berturut-turut. Ujian bacaan tiga kali ini dibuat setiap 30 minit.“Apabila LRA ini mula beroperasi, pengguna akan mula menerima bekalan air paling kurang dalam tempoh empat hari,” katanya.LRA Sungai Selangor Fasa 1, Fasa 2, Fasa 3 dan Rantau Panjang yang dihenti tugas sejak pagi semalam akibat pencemaran sumber air mentah masih belum beroperasi setakat 6.30 pagi ini.Sebanyak 1,292 kawasan di tujuh wilayah sekitar Lembah Klang mengalami gangguan bekalan air tidak berjadual bermula semalam.Tujuh wilayah berkenaan ialah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.Maklumat gangguan bekalan air tidak berjadual akan dimaklumkan dari semasa ke semasa menerusi semua medium komunikasi Air Selangor termasuk Twitter, Facebook, Instagram, aplikasi Air Selangor dan laman sesawang di www.airselangor.com.


36% kanak-kanak divaksinasi, 66.1% dewasa terima dos penggalak

Seramai 1,277,247 kanak-kanak berusia lima hingga 11 tahun atau 36% daripada keseluruhan populasi kumpulan berkenaan di negara ini telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.Menurut laman web CovidNow, untuk tempoh sama seramai 2,846,114 remaja berusia 12 hingga 17 tahun atau 91.5% daripada populasi kumpulan itu telah melengkapkan vaksinasi, manakala 2,943,587 atau 94.6% menerima sekurang-kurangnya satu dos vaksin.Bagi populasi dewasa pula, sejumlah 15,553,138 individu atau 66.1% telah menerima dos penggalak Covid-19, 22,946,072 atau 97.5% (lengkap vaksinasi) dan 23,222,133 atau 98.7% (menerima sekurang-kurangnya satu dos vaksin).Untuk vaksinasi harian, sebanyak 27,592 dos vaksin diberikan semalam meliputi 5,911 dos pertama, 1,373 (dos kedua) dan 20,308 (dos penggalak) menjadikan jumlah kumulatif dos vaksin diberikan di bawah Program Imunisasi Covid-19 Kebangsaan (PICK) sebanyak 68,577,331.Sementara itu, menurut portal GitHub KKM, 65 kes kematian akibat Covid-19 direkodkan semalam dengan Selangor tertinggi iaitu 12 kes, diikuti Perak (11), Johor (10), Melaka dan Pahang masing-masing melaporkan lima kes.Selain itu, Kedah melaporkan empat kes, Negeri Sembilan, Sarawak, Sabah dan Kuala Lumpur masing-masing melaporkan tiga kes, Pulau Pinang (dua), manakala satu kes direkodkan masing-masing di Kelantan, Perlis, Terengganu dan Labuan.


PKR untuk siapa?

Malam tadi ada seorang sahabat yang menyokong PKR bercurhat dengan aku. Dia akui dia agak celaru dengan situasi sekarang menjelang PRN Johor kali ini.Celaru dengan Pakatan Harapan (PH) dan partinya yang menggunakan lambang berbeza, dan bercelaru tentang hala tuju parti itu yang sudah semakin hilang arah dari tujuan asal.Aku ada ramai kawan dari parti ini. Ada yang menyokong PKR sebab mak ayah mereka merupakan penyokong gerakan reformasi 1998. Lepas mak ayah sudah tua, mereka adalah generasi kedua yang menyambung perjuangan reformasi.Kebanyakan orang yang macam kawan aku berniat ikhlas, dia dan keluarga percaya kepada idea bahawa negara ini memerlukan reformasi dan Renaissance untuk mencapai potensinya.Pada usia aku dalam umur 14, 15 tahun, aku tak ada pandangan politik yang jelas. Pada masa itu aku cuma mahu pergi gig dan dengar konsert band underground.Dalam masa itu juga tiap-tiap minggu ada demo reformasi, dan tiap-tiap kali FRU baling tear gas dan kejar demonstran, mereka akan masuk ke dalam gig dan polis masuk ke dalam dan buat rush.Polis yang asyik rush gig menjadi punca kenapa aku benci kepada Mahathir Mohamad. Jadi, sedikit sebanyak aku ada sedikit perasaan empati terhadap penyokong PKR, walaupun ada masanya kami berbeza pendapat.Melihat keadaan PKR lepas PRN Melaka dan PRN Sarawak, secara jujurnya aku rasakan parti ini sudah menyimpang jauh daripada memperjuangkan idealisme mereka.Mereka yang menyokong PKR terdiri daripada pelbagai latar masyarakat, dari pelbagai kaum, agama, dan kelas. Ada yang kaya tinggal di Bangsar ada yang miskin duduk PPR di Lembah Pantai.Ada yang di tengah kota di Bandar Tun Razak, ada yang di sub urban seperti Bangi, dan ada yang di kampung seperti di Felda Pasak Kota Tinggi. Ada Melayu, Cina, India, Kadazan, Bidayuh, Murut. Ia adalah sebuah idea yang pada mereka, adalah masa depan Malaysia yang baik.Semua orang dalam akar umbi parti ini melalui pelbagai rintangan dan halangan. Pergi sana pergi sini demi parti pakai duit sendiri. Berkorban masa, tenaga dan wang ringgit.Tetapi apabila mereka ada seorang presiden yang tak sudah-sudah asyik mahu mengejar tampuk kuasa, dan sering membuat percaturan yang membingungkan, dan gelojoh dalam melakukan tindakan, bagi aku sebagai orang luar, aku melihat amatlah meletihkan memikul pemimpin yang macam ini.Berapa ramai reformis sejak 1998 yang sekarang ni dah tinggalkan parti ini? Chandra Muzaffar, Ezam Mat Noor dan Ruslan Kassim antaranya.Ini belum lagi cerita orang seperti Lokman Adam, Azmin Ali dan ramai lagi yang pernah berada dalam parti itu.Tetapi Anwar tidak pernah nampak semua ini. Dia tak nampak betapa susah pengikutnya membawa idealisme ini. Apa yang dia nampak cuma dia mahu dapat kuasa.Langkah 16 September, Langkah Kajang, Langkah Port Dickson, Langkah Melaka (cuba nak jadikan Idris Haron KM Melaka namun tercetusnya PRN Melaka) Langkah Layang-Layang, berapa banyak langkah yang pada akhirnya tersadung dan melingkupkan parti.Aku banyak berkawan dengan mereka di dalam parti ini. Rata-ratanya mahu memperjuangkan idealisme yang mereka percaya, yang sama ada aku setuju atau tidak itu belakang cerita, tapi perjuangan mereka tidak mengenal erti penat lelah.Tetapi dari Istana Sungai Long, dia membuat keputusan sembrono, dengan menerima nasihat pembantunya yang namanya macam nama orang Sepanyol itu.Akibatnya yang menerima kekalahan teruk itu adalah penyokong parti dan akar umbi sendiri.Rasanya sempat lagi untuk dia lepaskan jawatan dan serahkan obor kepada generasi muda dalam parti ini. Kerana parti ini sepatutnya ditubuhkan demi sebuah idea, bukannya demi satu sosok yang mahu jadi perdana menteri tak sudah-sudah.Pada aku, Anwar sudah jadi semacam leprechaun – watak mistikal folklore Ireland, yang mencari hujung pelangi untuk mendapat emas. Malangnya, pelangi itu cuma biasan cahaya matahari dan si leprechaun tak berjumpa dengan emas yang dicari.Kalau kalah teruk dalam PRN Johor ini – tolonglah bersara dengan terhormat. Kasihan pada akar umbi yang penat berjuang demi idealisme mereka, namun kemudian dirosakkan oleh kegelojohan pemimpin.Nomy Nozwir adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


CAP gesa jabatan perikanan siasat masalah ‘ikan rakyat’ di pasaran

Persatuan Pengguna Pulau Pinang (CAP) menggesa Jabatan Perikanan Malaysia dan agensi berkaitan menyiasat dakwaan Suruhanjaya Persaingan Malaysia (MyCC) bahawa berlaku kekurangan ikan kembung dan peranan orang tengah menyebabkan harga makanan rakyat itu meningkat di pasaran antara RM18.00 hingga RM22.00 bagi berat 1 kg.Menurut Ketua Pegawai Eksekutif MyCC Iskandar Ismail, berikutan masalah tersebut Malaysia terpaksa mengimport ikan kembung dari negara China, Yaman dan Pakistan serta ikan sejuk beku dari negara-negara Timur Tengah termasuk Singapura bagi menampung keperluan tempatan.Mengulas laporan akhbar The Star hari ini (7 April 2021) berjudul “Poor man’s fish overfished”, CAP merasa bimbang jika kejadian itu benar berlaku ia boleh menjejaskan sumber bekalan makanan negara sekali gus membebankan para pengguna.Pihak berkuasa berkenaan perlu memberi perhatian serius terhadap perkara ini dan siasatan serta tindakan segera perlu dilakukan di mana hasilnya hendaklah didedahkan kepada umum dengan secepat mungkin.Di samping itu, CAP turut meminta Jabatan Perikanan mengambil tindakan ke atas nelayan-nelayan yang menangkap anak ikan kembung dan dijual kepada pengusaha projek akuakultur untuk dijadikan makanan ikan ternakan mereka.Aktiviti penangkapan ikan baja ini telah lama berlaku dan ia mungkin menjadi salah satu penyumbang kepada kekurangan bekalan itu dan peningkatan harga di pasaran. CAP juga menggesa Jabatan Perikanan dan Agensi Penguatkuasaan Maritim Malaysia (APMM) menguatkuasakan Akta Perikanan 1985 dengan tegas bagi menjamin pengekalan sumber perikanan negara untuk masa depan.Mohideen Abdul Kader adalah Presiden Persatuan Pengguna Pengguna Pulau Pinang (CAP)* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


AS senarai hitam dua anak pemimpin junta Myanmar

Amerika Syarikat (AS) pada Rabu mengenakan sekatan ke atas dua anak pemimpin junta tentera Myanmar kerana melakukan kekerasan terhadap penunjuk perasaan pro-demokrasi.Anak lelaki dan perempuan Panglima Tentera Min Aung Hlaing, Aung Pyae Sone dan Khin Thiri Thet Mon masing-masing, disenarai hitam kerana “secara langsung mendapat keuntungan daripada kedudukan dan pengaruh ayah mereka,” kata Jabatan Perbendaharaan dalam satu kenyataan, lapor Agensi Anadolu.Selain itu, enam syarikat milik anak-anak pemimpin de facto itu turut dikenakan sekatan, termasuk A&M Mahar Company Limited, Sky One Construction Company Limited, Yangon Restaurant, Yangon Gallery, Everfit Company Limited dan Seventh Sense Company Limited.“Keganasan tanpa kawalan oleh pasukan keselamatan Myanmar terhadap penunjuk perasaan secara aman tidak dapat diterima.“Amerika Syarikat akan terus bekerjasama dengan rakan-rakan antarabangsa kami untuk menekan tentera dan polis Myanmar supaya menghentikan semua keganasan terhadap penunjuk perasaan secara aman dan memulihkan demokrasi dan kedaulatan undang-undang di negara itu,” kata Pengarah Kawalan Aset Asing, Andrea Gacki dalam satu kenyataan.Protes yang tercetus pada 6 Februari itu sudah berlanjutan selama lebih sebulan di bandar-bandar di seluruh negara ketika penentang rampasan kuasa menuntut pembebasan pegawai kanan dan mengakhiri pemerintahan junta tentera.Sekurang-kurangnya 65 orang terbunuh semasa tentera menggunakan kekerasan.Pada Rabu, sekurang-kurangnya 200 orang ditangkap ketika pasukan tentera dan polis menyerbu bandar dan kawasan di stesen kereta api Yangon, pusat bandar dan hab komersial terbesar di Myanmar.Media Argentina melaporkan seorang pakar psikologi, dua jururawat, dan dua


Kereta api bawa bahan kimia tergelincir, penduduk Ohio suara kebimbangan

Penduduk di sekitar East Palestine di Ohio, Amerika Syarikat (AS) sudah boleh kembali ke rumah masing-masing selepas keadaan disahkan selamat, susulan insiden kereta api yang membawa 150 gerabak mengandungi bahan kimia berbahaya tergelincir dari landasan pada 3 Februari lalu, lapor Xinhua.
Bagaimanapun, seorang penduduk memberitahu media tempatan bahawa lima ekor ayam dan ayam jantan peliharaannya mati pada Selasa lalu.
Sehari sebelum itu, syarikat Norfolk Southern telah membakar gerabak yang membawa bahan kimia vinyl chloride itu.
Jabatan Sumber Asli Ohio memaklumkan bahawa tumpahan kimia akibat insiden itu setakat Rabu lalu telah membunuh kira-kira 3,500 ikan yang terdapat di sepanjang sungai sejauh kira-kira 12 kilometer (km).
"Bagi sesetengah penduduk yang tinggal berhampiran lokasi kejadian, laporan itu mencetuskan kebimbangan kepada mereka dan haiwan peliharaan mereka mungkin terdedah kepada bahan kimia," menurut laporan itu.
Agensi Perlindungan Alam Sekitar (EPA) memberi amaran kepada penduduk di kawasan berhampiran tentang kemungkinan bau tetapi vinyl chloride boleh mengeluarkan bau pada tahap lebih rendah daripada tahap yang dianggap berbahaya.
EPA mengklasifikasikan vinyl chloride sebagai karsinogen; pendedahan rutin boleh meningkatkan risiko kerosakan hati atau kanser hati.
Pendedahan jangka pendek pula boleh menyebabkan rasa mengantuk, loya, sakit kepala, rasa terbakar atau kebas.


Tentera Israel serbu Masjid Al Aqsa 2 hari berturut-turut

Tentera Israel pada Rabu menyerbu kompleks Masjid Al-Aqsa di Baitulmaqdis Timur yang diduduki untuk kali kedua berturut-turut.
Saksi memberitahu Agensi Anadolu, tentera Israel menyerbu Balai Solat Al-Qibli selepas solat tarawih, melemparkan bom tangan dan memukul jemaah Palestin.
Sementara itu, Persatuan Bulan Sabit Merah Palestin berkata pasukan perubatan telah merawat enam rakyat Palestin di lokasi kejadian, dua daripada mangsa dihantar ke hospital untuk rawatan lanjut.
Menurut akhbar Israel Yedioth Ahronoth, rakyat Palestin didakwa bertindak membaling batu dan bunga api ke arah tentera Israel.
Sebelum ini, kira-kira  350 jemaah ditahan dalam serbuan pertama tentera Israel ke atas masjid berkenaan.
Menurut Suruhanjaya Hal Ehwal Tahanan Palestin, polis Israel mula membebaskan tahanan dengan syarat mereka tidak dibenarkan berada di Masjid Al-Aqsa dan Kota Lama Baitulmaqdis selama seminggu.


Kerajaan digesa telus, kenakan fi ‘berpatutan’ dalam pengambilan amah menjelang MoU Malaysia-Indonesia

Persatuan dan pertubuhan sokongan mewakili pembantu rumah tempatan dan asing di negara ini menggesa supaya pemeteraian memorandum persefahaman (MoU) antara Malaysia dan Indonesia bulan depan untuk lebih telus, menyuarakan kebimbangan mengenai bayaran fi pengambilan pekerja asing.Dalam satu kenyataan, NGO Kearah 189 menyifatkan bayaran fi yang dikenakan bagi setiap pekerja sebanyak RM10,000 hingga RM15,000 termasuk levi dan kos kuarantin sebagai “berlebihan”.“Kos ini bahkan tidak disediakan dalam princian struktur kos, dan ia menimbulkan persoalan siapa yang akan menanggung jumlah kos ini,” katanya.“Fi yang berlebihan terhadap amah menjadikan mereka lebih terdedah untuk dieksploitasi.”Kearah 189 turut menggesa fi pengambilan pekerja ditetapkan pada kadar berpatutan, selain turut menambah Malaysia dan Indonesia mesti memastikan kos tersebut tidak ditanggung pekerja tersebut.MoU antara Malaysia dan Indonesia ditandatangani buat kali pertama pada 13 Mei 2006, dengan protokol pemindaan perjanjian yang dimeterai pada 31 Mei 2011. Ia bagaimanapun tamat tempoh pada 30 Mei 2016.Pada 10 Januari, Menteri Sumber Manusia M Saravanan berkata perbincangan sedang dijalankan antara kedua-dua negara yang antara lain turut menyentuh isu mengawal kos membawa masuk pembantu rumah.Beliau menafikan kos membawa masuk pembantu rumah mencecah sehingga RM25,000, sambil menambah bayaran RM1,136 bagi pengambilan amah kali pertama hanya melibatkan kos imigresen.Kearah 189 berkata elemen ketelusan adalah penting dalam menetapkan jumlah fi pengambilan amah di bawah pemeteraian MoU baru tersebut.“Kearah 189 menyedari tentang bahaya fi pengambilan pekerja yang tinggi dan kesannya terhadap jumlah kerja yang perlu dilakukan oleh seorang pekerja,” katanya.“Ketelusan akan membolehkan kerajaan mendengar pandangan pelbagai pihak berkepentingan. Kami percaya dengan cara ini kepentingan pekerja boleh didengari.”


Cukai barangan mewah tidak jejas sektor pelancongan, kata timbalan menteri

Cukai barangan mewah yang sedang diperincikan tidak akan menjejaskan sektor pelancongan negara, menurut Timbalan Menteri Kewangan Steven Sim Chee Keong.
Beliau berkata peruncitan barangan mewah bukan tarikan utama pelancong ke Malaysia, sebaliknya mereka datang untuk melawat pusat pelancongan, melihat khazanah negara serta membeli kraf tangan tempatan.
“Pada masa sama, akan ada pelepasan cukai untuk pembelian barangan kraf tangan Malaysia. Jika kita melihat dari sudut itu, kita sebenarnya menggalakkan lebih ramai pelancong untuk datang,” katanya kepada pemberita di lobi Parlimen hari ini.
Beliau mengulas gesaan bekas perdana menteri Ismail Sabri Yaakob supaya kerajaan menimbangkan semula pelaksanaan cukai barangan mewah kerana akan menjejaskan tarikan pelancong yang ingin berbelanja di Malaysia.
Menurut Sim pelaksanaan cukai itu bagi mengembangkan sumber kutipan cukai negara dan mewujudkan satu sistem percukaian lebih progresif tanpa mengetepikan impak dan kejutannya kepada industri.
“Kami sedang mengadakan libat urus dengan semua pihak berkepentingan termasuk sektor peruncitan dan pelancongan untuk melihat bagaimana impak dan kejutan kepada industri dapat dikurangkan,” katanya.
Sim berkata cukai itu hanya terpakai kepada barangan yang diklasifikasikan sebagai barangan mewah dan tidak melibatkan barangan keperluan seperti makanan dan telefon bimbit.
Dalam Belanjawan 2023, Perdana Menteri merangkap Menteri Kewangan Anwar Ibrahim mencadangkan untuk memperkenalkan cukai barangan mewah mulai tahun ini, dengan nilai tertentu terhad kepada jenis barangan termasuk jam tangan dan barangan fesyen bagi meningkatkan hasil negara.


Slogan ‘Malu apa Bossku’ ibarat kencing di depan tetamu kehormat asing, kata Dr Mahahtir

Pengerusi Pejuang, Dr Mahathir Mohamad manyamakan slogan “Malu apa Bossku” oleh Najib Razak ibarat seorang lelaki berbogel menerima kunjungan tetamu kehormat asing dan kemudian kencing di hadapannya.Beliau berkata, inilah budaya yang dipromosikan Najib apabila tidak menganggap perbuatan mencuri sebagai satu kesalahan serta tidak memalukan negara.Akibatnya, Mahathir berkata, rakyat terpesong dengan hujah yang dibawa oleh Barisan Nasional (BN) dan Najib sekali gus mencemarkan imej negara di negara luar.“Inilah budaya yang dibawa oleh Najib. Budaya tak malu,” katanya pada sidang media pelancaran Aspirasi Johor Parti Pejuang, di Putrajaya, hari ini.Menurut Mahathir, Aspirasi Johor yang diperkenalkan Pejuang bertujuan untuk kembalikan budaya asal negara yang bermaruah di mata pemimpin asing.Dalam perkembangan lain, Mahathir turut menafikan dakwaan Najib, kononnya beliau meminta bantuan untuk menyokong projek kroninya.“Kalau saya ada kroni, saya sendiri akan jaga kroni saya,” katanya berseloroh.“Saya tidak ada kroni, saya ada orang yang berkebolehan. Saya tidak akan tolong mereka yang tidak ada kebolehan.”Najib sebelum ini mendakwa Mahathir mula memberi tekanan kepadanya ketika menjadi perdana menteri supaya terus agar memberikan projek kepada kroninya.Mengulas lanjut, Mahathir berkata, individu atau pihak yang hanya ditolong ketika era pentadbirannya ialah mereka yang berupaya menyumbang kepada kemajuan negara.Malah, beliau turut mencabar Najib supaya mendedahkan bukti mahkamah bagi membuktikan segala dakwaan yang dibuat.“Malangnya orang yang saya tolong banyak, tetapi yang gagal tidak pula dikenalkan sebagai kroni.“Tunjukkan bukti, seperti mana kami tunjukkan di mahkamah bahawa Najib melakukan penyelewengan,” katanya dan menambah bahawa dakwaan Najib hanyalah tuduhan palsu.


Bagaimana subsidi yuran pengajian bebankan universiti awam

Di Malaysia, terdapat jurang perbelanjaan kos yang ketara antara universiti awam berbanding institusi pengajian tinggi swasta.
Yuran untuk satu semester di universiti swasta boleh mencecah puluhan ribu ringgit, sementara keseluruhan pengajian peringkat ijazah sarjana muda bagi bidang perakaunan dan pergigian di universiti awam boleh diselesaikan dengan jumlah yuran yang tidak besar.
Bagaimanapun, apakah sistem subsidi yang digunakan untuk mengurangkan harga yuran di universiti awam adalah amalan yang baik atau tidak adalah satu isu yang boleh diperdebatkan.
Bagi bekas naib canselor Univeriti Kebangsaan Malaysia (UKM) Noor Azlan Ghazali, amalan sistem yang berlaku dalam sektor pengajian tinggi negara tidak mencerminkan pencapaian yang diraih institusi pengajian Malaysia.
“Ambil contoh UM dalam kedudukan 100 terbaik dunia, tetapi yuran mereka bukan dalam 100 yang termahal di dunia,” katanya kepada MalaysiaNow.
“Ini sesuatu yang kelakar.”
Universiti Malaya (UM) yang merupakan institusi pengajian tinggi tertua dalam negara terus mendahului universiti-universiti lain dalam Quacquarelli Symonds (QS) World University Rankings 2023 dan mengekalkan tempatnya dalam kalangan 100 selama lima tahun berturut-turut.
Sementara ranking Universiti Putra Malaysia (UPM) dan UKM melonjak dalam kalangan 130 universiti terbaik dan Universiti Sains Malaysia (USM) pula berada dalam ranking 150 universiti terbaik.
Bagi universiti swasta pula, Taylor's University dinamakan sebagai universiti nombor satu di Asia Tenggara bagi tiga tahun berturut-turut.
Azlan berkata prestasi cemerlang yang ditunjukkan universiti dalam negara perlu setara dengan yurannya.
“Saya lebih kepada pandangan perkhidmatan universiti contohnya daripada segi pendidikan, program-program akademik, kalau ianya benar-benar bagus, bukankah bermaksud yurannya juga sepatutnya menjadi semakin tinggi?” katanya.
Subsidi
Untuk rekod, semua penuntut di universiti awam seluruh negara diberikan subsidi kerajaan kira-kira 90% daripada kos yuran sebenar, manakala pelajar hanya perlu membayar baki 10%.
Ini menjadikan jumlah yuran pengajian di universiti awam amat rendah berbanding harga pasaran di sektor pengajian swasta.
Semakan MalaysiaNow mendapati yuran pengajian keseluruhan untuk jurusan profesional seperti perakaunan, pergigian, farmasi dan perubatan menelan kos sekitar RM40,000 bagi empat tahun atau lapan semester di universiti awam.
Manakala jurusan seperti sains sosial, pendidikan, seni, bahasa dan lain-lain melibatkan kos sebanyak RM22,000 hingga RM25,000 mengikut universiti masing-masing.
Jumlah bayaran yuran yang dikenakan pula sekitar RM2,000 hingga RM3,000 bagi satu semester dan bakinya ditanggung oleh kerajaan.
Subsidi yuran pengajian dan pendidikan di sekolah-sekolah awam seluruh negara diperkenalkan sekitar penghujung tahun 1980-an dan diperluaskan pada 1990-an.
Sehingga kini, subsidi pendidikan masih boleh dikesan melalui pinjaman buku teks, rancangan makanan tambahan di sekolah dan bayaran yuran yang rendah di kolej serta universiti.
Mengulas lanjut, Azlan yang pernah menerajui kepimpinan UKM selama lima tahun berkata, dengan kewujudan subsidi, ramai pihak mengambil kesempatan daripada kemudahan tersebut.
Katanya, kesilapan utama yang dilakukan oleh sistem pendidikan tinggi negara apabila mengandaikan semua pelajar di universiti adalah mereka yang miskin dan tidak berkemampuan.
“Salah, sepenuhnya salah,” katanya dan menambah jika diteliti profil pelajar yang menuntut dalam jurusan-jurusan profesional, butiran peribadi mereka akan menunjukkan latar belakang yang sebaliknya.
Atas sebab itu, katanya, tidak menghairankan apabila terdapat mana-mana pelajar yang tidak diterima masuk ke universiti awam bagi jurusan berkenaan, mereka mampu melanjutkan pengajian di luar negara dengan kos pengajian yang mencecah ratusan ribu ringgit setahun.
Azlan menceritakan, ketika berkhidmat sebagai naib canselor UKM, beliau pernah mencadangkan satu konsep baru kepada kerajaan mengenai pemberian subsidi yuran di universiti awam dengan memperkenalkan sistem pembayaran yuran dan subsidi tiga peringkat (three tier system).
“Pertama sekali, kerajaan perlu berani untuk katakan, ya kita bagi subsidi tetapi hanya kepada mereka yang memerlukan.”
Katanya, di peringkat pertama melibatkan golongan miskin dan para pelajar dari golongan berpendapatan rendah.
Mereka ini diberikan subsidi sepenuhnya seperti biasa dan hanya membayar sebanyak 10% daripada jumlah keseluruhan yuran.
Di peringkat kedua melibatkan para pelajar kumpulan menengah pertengahan di mana mereka ini masih diberikan subsidi kerajaan dan membayar kos pengajian sekitar 40% sahaja daripada keseluruhan yuran.
Manakala peringkat ketiga dan tertinggi melibatkan pelajar yang paling kaya.
Mereka akan tetap diberikan subsidi, tetapi jumlah bayaran mungkin mencecah hingga 60% atau 70% daripada kos keseluruhan pengajian.
Azlan yang juga seorang ahli ekonomi berkata, beliau sudah membuat penelitian dan kiraan mengenai sistem tersebut yang dilihat berupaya membantu dan menyokong universiti untuk mencapai status pusat pengajian tinggi yang gah dan berkualiti setaraf universiti di luar negara.
“Jadi, sebahagian besar pendapatan universiti datang daripada ini, tetapi di Malaysia, kaedah ini dibekukan untuk sekian lama. Kalau tak silap sejak 1990-an lagi.
“Anda mungkin kelihatan baik kepada negara dengan menyediakan pendidikan pada kos yang paling rendah, tetapi akhirnya menjejaskan banyak perkara lain, seperti mengekalkan tenaga kerja yang berbakat, mempunyai infrastruktur yang baik, kemudahan bertaraf dunia, fasiliti  penyelidikan dan sebagainya.”
Menceritakan lebih lanjut, Azlan memberitahu kisah dari pengalamannya sendiri yang didekati oleh keluarga pelajar yang bertanya sama ada universiti ada menyediakan kediaman yang lebih selesa seperti bilik bujang dan tidak berkongsi, kemudahan seperti penghawa dingin dan air panas di bilik mandi - satu keadaan yang lebih premium berbanding bilik-bilik sedia ada yang lebih lama dan menggunakan fasiliti secara berkongsi dengan penghuni lain.
Dan apabila keluarga-keluarga tersebut diberitahu pihak kolej kediaman boleh menyediakan kemudahan-kemudahan seperti yang diminta, mereka sangat berterima kasih.
“Tetapi mereka perlu bayar pada harga (yuran) yang paling tinggi. Dan mereka sanggup untuk bayar.  Kalau anda tanya saya pun, saya akan ambil.
“Sebab itu saya katakan kita perlu ‘re-design’ sistem (subsidi) tersebut.”


Timbalan speaker Umno tolak cadangan Ahmad Maslan untuk adakan sidang khas Parlimen

Ahli Parlimen Pangerang Azalina Othman Said menolak cadangan Setiausaha Agung Umno Ahmad Maslan supaya satu sidang khas Parlimen diadakan berhubung proklamasi darurat.Dalam surat yang dikeluarkan semalam, Ahmad memohon semua ahli Parlimen Umno dan Barisan Nasional untuk mengemukakan persetujuan bagi pelaksanaan Perkara 150 Fasal (3) Perlembagaan Persekutuan untuk diadakan satu sidang parlimen segera berhubung proklamasi darurat dan meminta jawapan mereka sebelum 12.30 tengah hari, hari ini.Azalina dalam surat jawapan balasnya hari ini berkata sebagai timbalan speaker Dewan Rakyat, beliau adalah antara individu yang paling mengutamakan dan berpegang teguh kepada prinsip demokrasi berparlimen, namun ada isu-isu perundangan yang wajar dan perlu dipertimbangkan lebih mendalam, sebelum beliau dapat memberikan persetujuannya.“Lebih-lebih lagi kerana isu itu menyentuh tentang kuasa dan budi bicara Yang di-Pertuan Agong di bawah Perlembagaan Persekutuan,” katanya.Beliau berkata pertama sekali beliau mengambil maklum bahawa kes-kes mahkamah yang dilaporkan sebelum ini memutuskan bahawa perisytiharan proklamasi darurat dan/atau pemasyhuran Ordinan oleh Yang di-Pertuan Agong tidak boleh dicabar sama sekali kerana ia diperuntukkan di bawah Perkara 150 (8) Perlembagaan Persekutuan.Azalina berkata walaupun proklamasi itu tidak boleh dicabar, beliau percaya ada cadangan dan syor-syor alternatif yang boleh diketengahkan kepada Sultan Abdullah Sultan Ahmad Shah, seperti mencadangkan supaya satu Majlis Khas Parlimen (bipartisan) bagi menasihati Yang di-Pertuan Agong berkenaan isu berkaitan hak asasi dan kebebasan rakyat di bawah Perlembagaan Persekutuan ditubuhkan.Selain itu katanya persetujuan penubuhan Majlis Presiden Perikatan Nasional sekitar tahun lepas boleh terus digunapakai Umno untuk menyalurkan apa-apa input termasuk bagi menimbulkan apa-apa bantahan berhubung dasar kerajaan sepanjang tempoh Perintah Kawalan Pergerakan (PKP) 2.0 dan darurat.Beliau berkata pertama sekali beliau mengambil maklum bahawa kes-kes mahkamah yang dilaporkan sebelum ini memutuskan bahawa perisytiharan proklamasi darurat dan/atau pemasyhuran Ordinan oleh Yang di-Pertuan Agong tidak boleh dicabar sama sekali kerana ia diperuntukkan di bawah Perkara 150 (8) Perlembagaan Persekutuan.“Semua ahli-ahli Dewan Rakyat dan Dewan Negara daripada Umno yang merupakan ahli Kumpulan Rentas Parti Parlimen Malaysia (KRPPM) dan juga jawatankuasa Pilihan Khas masih boleh memainkan peranan yang aktif supaya aktiviti-aktiviti KRPPM dan JPK masih terus giat dijalankan dan diteruskan.“Ini memandangkan pada 12 Januari lepas, Yang Dipertua Dewan Rakyat mengumumkan bahawa semua aktiviti kaukus, KRRPM atau JPK yang ditubuhkan masih boleh diteruskan.“Apa-apa kegusaran dan rintihan rakyat di kawasan Parlimen masing-masing juga boleh dibawa ke perhatian menteri Umno secara rasmi dan tidak rasmi dalam mesyuarat Kabinet. Ini memandangkan ahli-ahli Parlimen Umno masih lagi mendapat peruntukan dari kerajaan dan mempunyai kebebasan untuk merentas negeri bagi melawat kawasan masing-masing,” katanya.Beliau turut memohon wakil Umno dapat dilantik secepat mungkin ke dalam Jawatankuasa Khas Bebas Darurat yang bakal ditubuhkan nanti sepertimana dititahkan Yang di-Pertuan Agong.Azalina berkata bagi negara-negara lain yang mengisytiharkan darurat untuk mengekang penularan Covid-19, mereka terlebih dahulu membuat persiapan, antaranya dengan meminda peraturan mesyuarat supaya persidangan Parlimen boleh dilakukan secara dalam talian.“Hakikatnya, perkara ini tidak dilakukan negara kita dalam persidangan lepas,” katanya.Beliau berkata, wajar ditekankan bahawa fasal 14(1) ordinan yang baharu dimasyhurkan Yang di-Pertuan Agong baru-baru ini memperuntukkan bahawa Parlimen hanya boleh dipanggil sebagaimana difikirkan sesuai oleh Sultan Abdullah.“Pada hemat saya kebarangkalian Agong memanggil suatu persidangan Parlimen dalam masa terdekat ini, ataupun membatalkan proklamasi dan Ordinan itu sama sekali amatlah tipis,” katanya.“Oleh sebab-sebab yang dinyatakan di atas, maka saya dengan hormatnya menolak dan tidak bersetuju dengan permohonan persetujuan ke atas isu itu sepertimana yang diminta Yang Berhormat Pontian,” katanya.


90.4% dewasa lengkap divaksinasi

21,437,380 individu atau 90.4% populasi dewasa di seluruh negara lengkap divaksinasi setakat semalam.Sementara 24,510,702 atau 94.8% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 65.6% telah lengkap divaksinasi sementara 75.1% telah menerima sekurang-kurangnya satu dos vaksin.Dua negeri masih belum mencecah kadar 80% vaksinasi dewasa: Kelantan (74%) dan Sabah (65.6%).Sejumlah 184,486 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 45,835,200.


Tumpu kepada sistem penjagaan kesihatan, kata pakar berhubung pelan keluar Covid-19

Pakar kesihatan awam menggesa kerajaan mempertimbangkan beberapa lagi perincian terutamanya keadaan sistem kesihatan ketika memutuskan peralihan fasa-fasa seterusnya dalam Pelan Pemulihan Negara Covid-19.Tiga indikator yang ketika ini diguna pakai adalah jumlah kes jangkitan harian, kapasiti hospital dan kadar vaksinasi.Dr Malina Osman, seorang pakar epidemiologi dari Universiti Putra Malaysia, mencadangkan kerajaan turut mempertimbangkan angka kes-kes aktif dan kadar kematian.“Ia perlu lebih spesifik, bagi melihat bebanan sebenar sistem penjagaan kesihatan kita.“Melihat angka kes baru sahaja tidak mencukupi,” katanya kepada MalaysiaNow.Beliau turut mencadangkan indikator-indikator tersebut perlu diteliti semula, antara lain memasukkan kadar kematian dan jumlah pesakit Covid-19 yang berada dalam keadaan kritikal yang menurutnya harus menurun kepada angka dua digit sebelum perintah kawalan pergerakan (PKP) dilonggarkan.  Selepas sistem penjagaan kesihatan sudah boleh beroperasi secara nomal tanpa perlu lagi tertumpu kepada pesakit Covid-19, barulah sekatan-sekatan PKP boleh dilonggarkan, katanya.“(Hal ini bermaksud) sistem penjagaan kesihatan kita akan boleh menawarkan perkhidmatan biasa yang ketika ini tertunda akibat angka pesakit Covid-19 yang ramai,” katanya.“Ini termasuklah pembedahan-pembedahan elektif, saringan dan ujian bagi penyakit-penyakit lain.”Empat fasa Pelan Pemulihan Negara yang bakal menyaksikan beberapa sektor dibuka semula dalam beberapa peringkat diumumkan Perdana Menteri Muhyiddin Yassin pada 15 Jun lalu.Peralihan kepada fasa kedua adalah tertakluk kepada angka kes harian jatuh ke bawah 4,000, tekanan sistem kesihatan awam semakin berkurangan dan kadar populasi yang menerima vaksin lengkap mencapai 10% daripada populasi.Bagi peralihan ke fasa ketiga, kes harian mesti berada di bawah 2,000 selain 40% populasi divaksin sepenuhnya.Peralihan ke fasa terakhir pula bergantung kepada jangkitan harian yang jatuh di bawah 500 kes selain sasaran 60% populasi mendapat vaksin lengkap.Ahli epidemiologi Universiti Malaya Dr Sanjay Rampal pula mencadangkan rekalibrasi PKP berdasarkan sektor, mengatakan kesan-kesan jangkitan adalah berbeza daripada satu sektor ke sektor lain.Beliau berkata aktiviti seperti membeli-belah, rekreasi fizikal dan makan di premis terbuka adalah kurang berisiko berbanding jangkitan penyakit dalam kawasan tempat kerja atau belajar yang tertutup dan sesak.“Indikator epidemiologi yang sesuai perlu digunakan sebagai nilai ambang SOP Covid-19.“SOP yang berdasarkan kawasan setempat dari peringkat persekutuan ke negeri, serta daerah akan dapat meningkatkan nisbah manfaat dan kos,” katanya walaupun mengakui kaedah tersebut akan menyukarkan operasi-operasi yang dijalankan.Beliau turut mencadangkan SOP diteliti semula menggunakan algoritma yang diintegrasikan dengan faktor-faktor lain seperti angka kes keseluruhan dan kadar ketumpatan kes mengikut saiz populasi, peratusan jangkitan dalam komuniti dan kebolehjangkitan atau Rt.Indikator lain yang boleh digunakan termasuk memanfaatkan perkhidmatan pencegahan dalam kesihatan awam dengan mengambil kira kadar waktu dari peringkat ujian sehinggalah pengesanan kontak selain kapasiti wad ICU, katanya.Dr Raj Kumar Maharajah, yang mengetuai Persatuan Gabungan Pengamal Perubatan Malaysia, berkata indikator yang dipakai kerajaan ketika ini menyediakan satu dasar yang kukuh bagi merancang langkah seterusnya.Namun beliau mencadangkan kadar kebolehjangkitan R-naught perlu menjadi faktor utama dalam menentukan kapasiti sistem penjagaan kesihatan ketika ini bagi menangani kes-kes Covid-19.“Ia mesti menjadi salah satu indikator utama untuk mengetahui sama ada sistem kesihatan kita sudah sampai tahap yang parah atau ia boleh bertahan.“Jika semua ini berada dalam keadaan yang boleh lagi ditolak ansur, maka keadaan kita okay.”Beliau turut menyuarakan kesangsian mengenai sasaran untuk mengurangkan kes jangkitan harian ke paras angka bawah 4,000, mengatakan sasaran itu mungkin tidak dapat dicapai dalam masa terdekat.“Ia mungkin mengambil masa yang lama supaya angka itu menurun ke jumlah kes yang kita mahukan.“Saya fikir ia akan mengambil masa yang lama untuk kes menurun sehingga bawah 4,000.“Kita seperti terperangkap antara mulut buaya dan mulut harimau,” tambahnya.“Jika anda tidak mati kerana Covid, mungkin anda mati sebab lapar, jadi kita kena fikir betul-betul dan seimbangkan semua perkara dengan lebih teratur.”


Hantaran media sosial suami punca peguam Najib mahu ketua hakim tarik diri

Pasukan pembelaan Najib Razak memfailkan permohonan supaya Ketua Hakim Negara Tengku Maimun Tuan Mat menarik diri dalam pendengaran rayuan terakhir bagi mengenepikan sabitan dan hukuman penjara berhubung penyelewengan RM42 juta dana SRC International.
Perkembangan terbaru itu didengar pada prosiding rayuan akhir Najib bersambung hari ini selepas episod dramatik minggu lalu di mana peguam utama Najib, Hisyam Teh Poh Teik cuba menarik diri sebagai wakil bekas perdana menteri itu dengan alasan tidak cukup masa bagi menghadapi kes itu.
Bagaimanapun, panel lima hakim diketuai Tengku Maimun sebulat suara menolak permohonan Hisyam, mengatakan beliau gagal memberikan mengemukakan alasan yang cukup untuk permohonannya itu.
Hisyam kekal menjadi peguam Najib dalam rekod mahkamah walaupun enggan mengemukakan sebarang hujahan minggu lalu.
Bercakap di mahkamah hari ini, Hisyam berkata permohonan tersebut dikemukakan kepada mahkamah malam semalam.
Katanya, salinan permohonan juga turut diberikan kepada pihak pendakwaan.
Bagaimanapun pendakwa raya ad hoc V Sithambaram berkata pendakwaan tidak menerima sebarang salinan permohonan, dan prosiding bagi permohonan itu tidak boleh didengar sehingga pihak pendakwaan menerimanya.
Tengku maimun kemudiannya bertanya kepada Hisyam sama ada pihak pembelaan mempunyai sebarang hujahan rayuan utama di mana Hisyam berkata tidak ada.
Bagaimanapun, Hisyam berkata beliau ingin membalas hujah Sithambaram mengenai isu sama ada mahkamah boleh membuat keputusan tanpa mendengar hujahan pembelaan.
Tengku Maimun kemudian mengarahkan peguam itu agar menjawab hujah Sithambaram terlebih dahulu.
Namun Hisyam menggesa permohonan agar Tengku Maimun menarik diri daripada mendengar rayuan tersebut didengar terlebih dahulu.
“Kamu sepatutnya berhujah mengenai enam autoriti yang digunakan oleh pihak pendakwaan bahawa mahkamah boleh membuat keputusan tanpa mendengar hujahan pihak pembelaan," kata Tengku Maimun.
Pada peringkat ini, Hakim Besar Sabah dan Sarawak Abang Iskandar Abang Hashim mencelah dan berkata panel itu mahu mendengar hujahan balas pihak pembelaan terlebih dahulu.
"Kita di sini bukan untuk membuang masa," kata Tengku Maimun yang kemudian meminta kakitangan mahkamah mendapatkan dokumen berkaitan berhubung permohonan agar beliau menarik diri.
Menurut Reuters, permohonan Hisyam menyebut "bahaya berat sebelah yang nyata" berikutan ulasan media sosial yang dibuat oleh suami Tengku Maimun pada 2018 yang mengkritik Najib.
"Sebagai suami kepada pengerusi yang mengadili rayuan saya, kemungkinan besar dia akan mempengaruhi pemikiran pengerusi mengenai dakwaan bahawa saya bersalah," menurut permohonan Najib yang dilihat oleh Reuters.


Polis sahkan juruterbang nahas helikopter meninggal dunia

Juruterbang sebuah helikopter yang terputus hubungan dengan Pusat Kawalan Trafik Udara Kuala Lumpur (KLATCC) sebelum dilaporkan hilang di kawasan Bidor sejak petang semalam, ditemukan mati di lokasi kejadian, kata Ketua Polis Perak Mohd Yusri Hassan Basri.
Beliau berkata mayat juruterbang itu ditemui di dalam kokpit helikopter tersebut oleh pasukan pencari dan penyelamat pagi tadi.
“Helikopter milik pasukan Tentera Udara Diraja Malaysia (TUDM) menemui lokasi nahas kira-kira 9.30 pagi di Hutan Simpan Chikus. Lima minit kemudian, krew TUDM turun ke lokasi nahas dan menemui mangsa yang berada di dalam kokpit.
“Mayat kemudian dibawa keluar dari lokasi kejadian pada 10.12 pagi dan seterusnya dibawa ke SMK Anderson menggunakan sebuah ambulans, sebelum dihantar ke Hospital Raja Permaisuri Bainun, Ipoh untuk proses bedah siasat. Kecederaan dan punca kematian masih dalam siasatan,” katanya di bilik gerakan operasi mencari dan menyelamat (SAR) Balai Polis Bidor, kira-kira 80km dari Ipoh hari ini.
Beliau berkata siasatan mendapati juruterbang tersebut dikenali sebagai Tsz Kin Richard Chan, 58 tahun merupakan warganegara Hongkong dan keluarganya telah dimaklumkan oleh pihak syarikat.
Menurutnya, bangkai pesawat jenis Eurocopter milik sebuah syarikat swasta itu telah diserahkan kepada Pihak Berkuasa Penerbangan Awam Malaysia (CAAM), untuk tindakan dan siasatan lanjut.
Semalam Menteri Pengangkutan Wee Ka Siong dilaporkan berkata pesawat itu terputus hubungan pada kira-kira pukul 12.16 tengah hari dengan lokasi terakhir dilaporkan adalah di sekitar kawasan hutan dekat Bidor.
Helikopter itu sepatutnya mendarat di Lapangan Terbang Sultan Azlan Shah pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi.


Bukan semua warga emas di pusat jagaan diabai keluarga

Bagi kebanyakan orang, rumah jagaan warga emas sering dikaitkan dengan tempat orang tua yang diabaikan atau dibuang keluarga kerana tidak ada lagi yang sanggup menjaga mereka.Namun tidak bagi Erra Norfazira Tarmizi yang bertugas di Pusat Jagaan Husna Arrashid, Kuala Lumpur. Dia berkata tanggapan tersebut adalah kurang tepat.Wanita berusia 22 tahun sudah bekerja di pusat jagaan itu sejak setahun lalu. Erra berkata, dia sendiri menyaksikan anak-anak melawat orang tua mereka di pusat jagaan itu dan membawa buah tangan, selain lampin pakai buang untuk ibu bapa mereka.“Pada saya tiada istilah buang keluarga seperti yang sering didengar dalam drama kerana kebanyakan warga emas di sini dihantar disebabkan mereka memerlukan pemantauan rapi.”Sebaliknya, Erra berkata, ramai anak-anak atau ahli keluarga mahu memastikan tahap kesihatan dan kebersihan orang tua mereka sentiasa dijaga rapi oleh individu yang berpengalaman dan berpengetahuan.Temubual Penjaga Pusat Jagaan Husna Arrashid, Erra Norfazira Tarmizi, 22, berkaitan khidmat penjagaan peribadi warga emas di Kampung Klang Gate, Hulu Klang.Di Pusat Jagaan Husna Arrashid, Erra bertanggungjawab membersihkan, memandikan dan menukar lampin sebahagian dari 16 warga emas dalam lingkungan usia 50 hingga 75 tahun yang tinggal di situ.15 penghuni wanita dan seorang lelaki warga emas dijaga oleh tujuh orang petugas secara bergilir-gilir tiga syif sehari.Kesemua warga pusat jagaan itu beragama Islam dan sudah serasi dengan Erra.MalaysiaNow menganggarkan setiap keluarga membayar sekitar RM2,000 sebulan namun jumlah tersebut bergantung mengikut tahap kesihatan warga emas yang memerlukan pemantauan rapi.Hubungan dalam talianSebelum perintah kawalan pergerakan (PKP) yang dilaksanakan ekoran pandemik Covid-19, ahli keluarga dibenarkan untuk berjumpa dan menziarahi di pusat jagaan itu.Namun sejak setahun lalu, ahli keluarga hanya dibenarkan untuk menghantar kelengkapan dan barangan di luar pagar selain tidak dapat bertemu dengan orang tua mereka seperti biasa.“Pertengahan tahun lalu semua penghuni melakukan ujian swab Covid-19 dan syukur tiada antara mereka dijangkiti virus berkenaan.“Oleh itu demi menjaga keselamatan, penghuni tidak akan bertemu dengan ahli keluarga kecuali panggilan telefon dan video.“Hampir setiap hari kami akan memaklumkan kepada ahli keluarga dan menghantar video sebagai pengubat rindu setelah sekian lama tidak berjumpa,” kata Erra yang turut memiliki hasrat untuk membuka sebuah pusat jagaan warga emas satu hari nanti.Penjaga Pusat Jagaan Husna Arrashid menyediakan makanan untuk warga emas yang mendapat khidmat penjagaan peribadi di Kampung Klang Gate, Hulu Klang.Selain menjaga penjarakan fizikal, pemakaian sarung tangan dititikberatkan ketika kakitangan ingin mengambil barangan dari ahli keluarga yang diletakkan di luar pagar premis.“Mereka ini merupakan golongan berisiko dan sekiranya tidak dijaga dengan rapi sebarang kemungkinan boleh berlaku.“Oleh itu kami mengambil pendekatan tegas dalam menjaga prosedur operasi standard (SOP) agar mengelakkan sebarang perkara tidak diingini berlaku,” katanya.Rindu kepada ibu bapa dorong pusat jagaan dibukaHarunnarashid Mohd Nor yang menubuhkan pusat jagaan warga emas itu untuk dijadikan pengubat rindu selepas kehilangan kedua-dua orang tuanya.“Saya berhasrat untuk mencari ibu bapa angkat untuk dijaga dan oleh sebab itu saya membuka pusat jagaan ini,” katanya kepada MalaysiaNow.Demi menghargai warga emas yang menetap di situ, pusat jagaan itu menyediakan pelbagai aktiviti menarik sempena mengimarahkan Ramadan.Menurut Erra, antara aktiviti yang akan diadakan seperti menghias kad raya, merakamkan video berbuka puasa dan sembahyang tarawih.Katanya, Ramadan kali ini mungkin tidak banyak berbeza dengan tahun lalu memandangkan masyarakat masih perlu mengikut prosedur operasi standard Covid-19 kerana kes masih lagi tinggi di Malaysia.“Penekanan akan diberikan kepada warga emas yang mengalami Demensia atau Alzheimer kerana kadang-kala mereka terlupa bahawa mereka sedang berpuasa.“Sebelum tahun 2020, ahli keluarga akan menyambut Ramadan bersama warga emas dan apabila Syawal mereka akan turut meraikan bersama-sama,” katanya.


Saksi terakhir jatuh sakit, perbicaraan kes Najib pinda laporan audit 1MDB ditangguh

Perbicaraan kes pindaan laporan audit 1Malaysia Development Berhad (1MDB) terhadap Najib Razak ditangguhkan pada Ogos kerana saksi terakhir pendakwaan yang dijadualkan memberi keterangan hari ini mengalami masalah pendarahan usus.
Timbalan pendakwa raya kanan Gopal Sri Ram memberitahu Mahkamah Tinggi bahawa saksi berkenaan iaitu Pegawai Penyiasat Suruhanjaya Pencegahan Rasuah Malaysia (SPRM) Haniff Lami sedang bercuti sakit dua hari kerana keadaan beliau agak teruk.
“Saya sudah berusaha membuat perancangan supaya keterangan beliau dibuat menerusi mesyuarat aplikasi Zoom
“Saya memohon maaf untuk perkara itu, kerana maklumat diterima lewat petang semalam iaitu hampir pukul 7 malam, sijil sakitnya ada di mahkamah dan beliau diberi cuti sakit dua hari,” kata Sri Ram.
Hakim Mohamed Zaini Mazlan kemudian berkata perbicaraan akan bersambung semula pada 12 Ogos dengan peguam utama Najib, Muhammad Shafee Abdullah akan meneruskan sesi pemeriksaan balas terhadap saksi ke-15 pendakwaan, bekas ketua pegawai eksekutif 1MDB Arul Kanda Kandasamy manakala Haniff akan tunggu sedia untuk memberi keterangan sebagai saksi pendakwaan terakhir.
Semasa prosiding hari ini, Arul yang didakwa bersama Najib dalam perbicaraan meminda laporan audit 1MDB tidak hadir di mahkamah manakala Najib berada di kandang tertuduh.
Peguam Najib, Rahmat Hazlan memaklumkan mahkamah bahawa peguam Arul, Jasmine Cheong memohon maaf atas ketidakhadirannya dan anak guamnya (Arul) di mahkamah hari ini kerana berlaku salah faham dengan pihak pendakwaan, manakala Sri Ram juga meminta mahkamah memberikan alasan mengenai ketidakhadiran Arul hari ini.
Sri Ram berkata mahkamah masih perlu membuat perintah formal untuk membenarkan ketidakhadiran Arul Kanda kerana dia masih tertuduh sehingga diberikan sijil tanggung rugi dan hakim menjawab, "Ketidakhadiran beliau dimaafkan".
Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.
Arul, 45, pula didakwa bersubahat dengan Najib dalam membuat pindaan tersebut bagi melindungi ahli Parlimen Pekan itu daripada tindakan tatatertib, sivil atau jenayah berkaitan 1MDB.
Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Februari 2016.
Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.